title: Michelangelo (sarjakuvahahmo)

text: Imagen sarjakuvissa Michelangelo oli kiinnostunut kirjoittamisesta sankaruuden ohella. Hän oli kiinnostunut erityisesti kirjoittamaan kuvitelmia ja runoja ja myikin yhden runoteoksistaan. Sarjakuvan edetessä Michelangelo uran kirjailijana vain kasvoi ja sarjan viimeisessä numerossa hän julkaisi ensimmäisen novellinsa "A Rose Among the Thorns".


title: Michelangelo (sarjakuvahahmo)

text: Michelangelo muistutti hyvin paljon Archien sarjakuvissa 1980-luvun Turlesien animaatioversiotaan sillä Archie Comics pohjautui kyseiseen animaatiosarjaan. Siitä huolimatta Michelangelo oli kypsempi mitä animaatiossa ja oli kiinnostunut runoista. Myöhemmissä numeroissa, jotka sijoittuivat tulevaisuuteen, hänestä oli tullut taiteilija, joka omisti orpokodin kodittomille lapsille.


title: Michelangelo (sarjakuvahahmo)

text: Vuonna 2011 uudistetussa Turtles-sarjakuvissa Michelangelo oli yksi neljästä koe-eläimestä Baxter Stockmanin johtamassa biotekniikka yhtiössä. Hänellä ja kolmella muulla kilpikonnalla oli tarkoituksenaan olla ensimmäisiä supersotilasprojektin kokeiluja. April nimesi hänet vielä akvaariossa ollessaan Michelangeloksi. He joutuivat ryöstetyiksi mönjän ohella. Tikku seurasi ryöstäjiä ja puri yhtä heistä naamaan, joka pudotti kilpikonnat sisältävän säkin kadulle. Paikalle saapunut kissa yritti viedä yhden heistä jonka Tikku onnistui pelastamaan. Pian kuitenkin ryöstäjät saapuivat hakemaan säkkiä, mutta Tikku onnistui raahaamaan sen hampaillaan viemäriin, jossa Donatello ja muut kilpikonnat muuttuivat mönjän myötä eläinhybrideiksi. Kahdeksantoista kuukautta myöhemmin he ovat jatkaneet kadonneen veljensä Raphaelin etsintöjä. Michelangelo ilmaisi olevansa Donatellon kanssa erittäin epäileväinen Raphaelin olevan vielä elossa. Leonardo kuitenkin komensi molempia olemaan positiivisempia ja jatkamaan etsintöjä.


title: Michelangelo (sarjakuvahahmo)

text: Michelangelon ensimmäinen animaatioversio syntyi vuoden 1987 Turtles – mutanttikilpikonnat -animaatiossa, jossa hänen ääninäyttelijänään toimi Townsend Coleman, suomeksi dubatuissa versiossa Eero Saarinen.


title: Michelangelo (sarjakuvahahmo)

text: Hahmo tunnettiin erityisesti iloisena ja hauskaa pitävänä kilpikonnana, joka harvoin osallistui ryhmänsä suunnitelmien kehittämiseen. Huolettomuudesta huolimatta Michelangelo kykeni tarpeen vaatiessa olemaan tosikko. Hän usein vietti aikaansa vitsaillen ja syöden eniten pitsaa Turtles nelikosta. Hahmon ääni oli myös hyvin erottuva, jota kuvailtiin Kalifornialaiseksi surffaajien slangiksi, sekä stereotyyppiseksi huumeissa olevaksi aksentiksi. Michelangelon tavaramerkiksi tuli hänen usein käyttämä sana "Cowabunga".


title: Michelangelo (sarjakuvahahmo)

text: Michelangelon toinen animaatioversio syntyi vuoden 2003 Teini-ikäiset mutanttininjakilpikonnat -animaatiossa, jossa hänen ääninäyttelijänään toimi Wayne Grayson. Suomenkielisinä ääninäyttelijöinä ovat olleet Ari Wirta (1. kauden jaksot 1-8, ja 2. kaudella), Peter Pihlström (1. kauden jaksot 9-26), Tero Koponen (3. ja 7. kaudella) sekä Bruno Lähteenmäki (4. ja 6. kaudella).


title: Michelangelo (sarjakuvahahmo)

text: Hahmo oli enemmän alkuperäisen sarjakuvan tapainen, kuin edellisessä animaatiossa ja on edelleen ryhmänsä koomikko, vaikka ei enää puhu "surffaajaslangilla", kuten Turtles – mutanttikilpikonnissa. Michelangelo on nuorin kilpikonna, ja pitää usein muiden härnäämisestä ja usein ärsyttää vanhempia veljiään, erityisesti Raphaelia, mutta silti rakastettava veli. Lisäksi hän harrastaa rullalautailua, sarjakuvien lukemista ja elokuvien katselua. Michelangelo voitti sarjan toisella tuotantokaudella Nexus taisteluturnauksen, jossa hänet palkittiin multiversumin parhaana taistelijana. Siitä huolimatta Michelangelon voitto tuli muutamien tuurivoittojen ansiosta.


title: Michelangelo (sarjakuvahahmo)

text: Michelangelo esiintyi vuoden 2012 Teini-ikäiset mutanttininjakilpikonnat -sarjassa, jossa hahmon äänenä on Greg Cipes. Suomenkielisenä äänenä Miro Lopperi. Michelangelo käyttää aseenaan nunchakuja, jotka voi muuntaa kusarigamoiksi. Hän on Turtles nelikon hassuttelija, joka ei mielellään harjoittele ninjitsua. Mestari Tikun mielestä Michelangelo on veljeksistä kuitenkin lahjakkain ja olisi paras soturi, jos vain harjoittelisi yhtä ahkerasti, kuin Raphael. Useimmiten Michelangelo ärsyttää Raphaelia, eikä vaikuta kovin viisaalta. Hän myös nimeää suurimman osan heidän kohtaamistaan mutanteista. Ainoat mutantit, jotka eivät saaneet häneltä nimiään, ovat Rottakuningas, Liskonaattori, Juovakynsi ja Sir Malachi.


title: Michelangelo (sarjakuvahahmo)

text: Michelangelon ensiesiintyminen elokuvassa tapahtui vuonna 1990 Teini-ikäiset mutanttininjakilpikonnat, jossa hänen äänenään on Robbie Rist.


title: Michelangelo (sarjakuvahahmo)

text: Neljännessä elokuvassa Leonardon lähdettyä Keski-Amerikkaan Turtlesien perhe on hieman hajallaan, jonka myötä Michelangelo työskentelee aluksi lasten syntymäpäiväjuhlissa Cowabunga Carl nimisenä maskottina, elättääkseen perhettä. Poikkeuksellisesti edellisiin versioihin Mikey oli enemmän yhteydessä Donatelloon hakeutuen tämän seuraan vaikeina aikoina. Leonardon palattua matkaltaan Mikey on yhä enemmän oma itsensä vitsailessaan ja käyttäytyessään hassusti. Elokuvan aikana hän oli myös innokas skeittari.


title: Michelangelo (sarjakuvahahmo)

text: Mikey teki myös poikkeuksen edellisiin elokuviin verrattuna, sillä hänen silmien väri oli siniset. Edellisissä elokuvissa Mikeylla muiden Turtlesien ohella oli ruskeat silmät. Muutos oli elokuvan ohjaajan mukaan tarkoituksellinen, jonka myötä saatiin hahmolle enemmän viattomuutta ja nuorekkuutta muihin Turtleseihin nähden. Mikeyn äänenä toimi Mikey Kelley. Suomenkielisessä versiossa hänen äänenään oli jo 2003-luvun animaatiosarjasta tuttu Bruno Lähteenmäki.


title: Michelangelo (sarjakuvahahmo)

text: Vuoden 2014 Teenage Mutant Ninja Turtles -elokuvassa Michelangelo on ryhmänsä leppoisin, usein hauskaapitävä ja nuorin kilpikonna. Hän pitää rullalautailusta ja pizzasta. Sosiaalisen luonteensa myötä hän useimmiten keksii myös kaikenlaisia tempauksia veljilleen. Hän käyttää aseinaan kahta nunchakua. Michelangelo oli yksi tohtori O'Neilin ja Eric Sacksin koe-eläimistä, kun kaksikko yritti luoda jotain mullistavaa. Tulipalon sattuessa April pelasti kaikki koe-eläimet ja jätti heidät viemäriin, jossa he mutatoituivat ja saivat ihmismäisiä piirteitä. Tikku opetti kaikille ninjitsua ja antoi Michelangelolle aseiksi nunchakut. New Yorkin joutuessa Jalkaklaanin rikollisaallon uhriksi ja Silppurin noustua esille katalalla juonellaan, nousivat Turtlet Leonardon johdolla pysäyttämään heidän pahat aikeet. Hahmoa näytteli motion capturena Noel Fisher, joka vastasi myös hahmon äänestä. Sarjassa Michaelangelo on ihastunut Apriliin.


title: Sid Collins

text: Sidney Cahn eli Sid Collins (17. heinäkuuta 1922 – 2. toukokuuta 1977) oli yhdysvaltalainen mediapersoona, joka muistetaan parhaiten Indianapolis 500:n selostajana Indianapolis Motor Speedway Radio Networkissa vuosina 1952–1976.


title: Sid Collins

text: Collins syntyi juutalaiseen sukuun, joka piti kauppaa Indianapolisissa. Hän otti käyttöön Collins-nimen Cahnin sijaan antisemitismin pelosta.


title: Sid Collins

text: Huhtikuussa 1977 Collins kävi oireidensa vuoksi Mayo Clinicillä, jossa hänellä todettiin tappava ALS-tauti. Hän päätyi itsemurhaan hirttäytymällä 54-vuotiaana.


title: Lordikansleri

text: Lord High Chancellor of Great Britain eli Ison-Britannian lordikansleri on Yhdistyneen kuningaskunnan hallituksen virka-asema, joka vastaa oikeusministeriä. Hän on toiseksi ylin kruununministereistä ("Great Officers of State"). Lordikanslerin nimittää monarkki pääministerin esityksestä. Ennen vuoden 1707 unionia oli olemassa erillinen "Chancellor of England" ja "Lord Chancellor of Scotland". Irlannilla oli oma lordikanslerinsa myös vuoden 1801 unionin jälkeen.


title: Lordikansleri

text: Lordikansleri oli aiemmin myös Englannin ja Walesin oikeuslaitoksen päällikkö ja ylähuoneen puheenjohtaja. Hänelle kuului ylähuoneessa villalla täytetty punainen istuin (Woolsack), jonka takapuolella on seremoniallinen sauva. Villasäkin otti käyttöön Edvard III (1327–1377). Se symboloi villan merkitystä Englannin kansakunnan vauraudelle. Nykyisin säkki on täytetty Kansainyhteisön maiden villalla merkkinä yhtenäisyydestä.


title: Lordikansleri

text: Vuoden 2005 perustuslaillisen uudistuksen (Constitutional Reform Act 2005) jälkeen ylähuoneen puhemiehen tehtävä siirtyi uudelle puhemiehelle, "Lord Speakerille", ja oikeuslaitoksen johtoon tuli "Lord Chief Justice of England and Wales".


title: Lordikansleri

text: Kesäkuusta 2017 lähtien lordikansleri ja oikeusministeri on ollut David Lidington.


title: Annette Funicello

text: Annette Joanne Funicello (22. lokakuuta 1942 – 8. huhtikuuta 2013) oli yhdysvaltalainen laulaja ja näyttelijä. Hän syntyi Uticassa, New Yorkissa italialais-amerikkalaiseen perheeseen. Hän muutti perheineen eteläiseen Kaliforniaan ollessaan neljän vuoden ikäinen. Hän otti lapsena opetusta musiikissa ja tanssissa.


title: Annette Funicello

text: Disney ”löysi” Funicellon tämän ollessa 12-vuotias. Hänestä tuli "The Mickey Mouse Clubin" vakituinen esiintyjä, ja hänellä oli myös oma sarjansa "Walt Disney Presents: Annette". Hänen sopimuksensa Disneyn kanssa jatkui muun muassa rooleilla sarjassa "Zorro" ja useammissa elokuvissa. Häneltä ilmestyi 1950–1960-lukujen vaihteessa lukuisia, enimmäkseen Shermanin veljesten kirjoittamia pophittejä, kuten ”Tall Paul”, ”Jo-Jo The Dog-Faced Boy”, ”Lonely Guitar”, ”My Heart Become of Age”, ”First Name Initial”, ”O Dio Mio”, ”Train of Love”, ”Pineapple Princess”, ”Talk To Me Baby” ja ”Dream Boy”.


title: Annette Funicello

text: Funicello pääsi tähdittämään Frankie Avalonin kanssa "Beach Party" -nimistä elokuvasarjaa, jonka osia olivat muiden muassa "Rantahipat" ("Beach Party", 1963) ja "Seksiä ja muskeleita" ("Muscle Beach Party", 1964). Hän esiintyi vielä vuonna 1987 elokuvassa "Paluu laineille" ("Back to the Beach"). Funicello oli vuosina 1965–1981 naimisissa ensimmäisen miehensä Jack Gilardin kanssa ja sai kolme lasta. Vuodesta 1986 hän eli uudessa avioliitossa Glen Holtin kanssa.


title: Annette Funicello

text: Vuonna 1992 Funicello kertoi sairastavansa MS-tautia. Häneltä ilmestyi vuonna 1994 omaelämäkerta "A Dream Is a Wish Your Heart Makes: My Story". Hänellä on tähti Hollywood Walk of Famella.


title: Tervolan seurakuntakeskus

text: Tervolan seurakuntakeskus on yksi Tervolan seurakunnan kolmesta kirkosta. Seurakuntakeskus on valmistunut 1974. Sen on suunnitellut arkkitehtitoimisto Risto Jämsä. Seurakuntakeskuksessa on kirkoksi vihitty sali, joka toimii seurakunnan pääkirkkona syyskuun alusta toukokuun loppuun. Kirkkoon mahtuu 150 henkilöä, mutta paljeovella eristetty seurakuntasali voidaan liittää kirkkosaliin, jolloin kirkkoon mahtuu enimmillään 400 henkilöä.Seurakuntakeskuksen kirkossa on Urkurakentamo Tuomen valmistamat 8-äänikertaiset urut. Alttariseinä on paikallista Louen marmoria.


title: Tervolan seurakuntakeskus

text: Läntisellä ikkunaseinällä on taiteilija Hilkka Toivolan 1976 suunnittelema "Kyynelten portti" -niminen lasimaalaus.


title: Casablancan pommi-iskut

text: Casablancan pommi-iskuilla tarkoitetaan 16. toukokuuta vuonna 2003 Casablancassa Marokossa tapahtuneita itsemurhaiskuja. Iskut olivat Marokon historian pahimmat, ja tapahtuivat neljä päivää Riadin terrori-iskujen jälkeen.


title: Casablancan pommi-iskut

text: Itsemurhaiskujen takana oli 14-henkinen pohjoisafrikkalainen terroristiryhmä Salafia Jihadia. Ryhmän päämääränä oli iskeä länsimaalaisten ja juutalaisten suosimiin kohteisiin Casablancassa. Iskujen tekijät olivat 20-24-vuotiaita nuoria ja kotoisin Casablancan köyhästä kaupunginosasta, Sidi Moumeninista.


title: Casablancan pommi-iskut

text: Ensimmäinen pommi-isku tapahtui "Casa de España"-nimisessä ravintolassa, jossa tekijät räjäyttivät itsensä surmaten 20 ravintolan asiakasta. Tämän lisäksi surmansa sai puukotettu ravintolan vartija. Toinen pommi-isku tapahtui viiden tähden hotellin Hotel Farahin vieressä, jossa räjähtänyt pommi tappoi vartijan ja ovimiehen. Kolmas pommi tappoi kolme ihmistä Casablancan juutalaisen hautausmaan vieressä. Yksi 16. päivän pommi-iskuista kohdistui italialaiseen ravintolaan, jonka omistaja oli juutalainen. Samalla toinen pommi räjähti Belgian konsulaatin vieressä tappaen kaksi poliisia.


title: Casablancan pommi-iskut

text: Kaikkiaan iskuissa kuoli 12 terroristia ja 33 siviiliä, joista kahdeksan oli Espanjan kansalaisia, muut marokkolaisia. Lisäksi yli 100 siviiliä loukkaantui. Casablancan iskut tapahtuivat kaksi kuukautta Yhdysvaltojen Irakiin hyökkäämisen jälkeen.


title: Casablancan pommi-iskut

text: Iskujen jälkeen Marokon kuningas Mohammed VI kävi iskujen tapahtumapaikoilla. Marokon viranomaiset ilmoittivat toukokuussa 2004 että 2000 ihmistä on pidätetty iskujen johdosta.


title: Casablancan pommi-iskut

text: Iskujen takana ollut Salafia Jihadia kuului suurempaan Groupe Islamique Combattant Marocainiin, jolla epäillään olevan yhteyksiä Al-Qaidaan. 19. maaliskuuta vuonna 2004 Belgian poliisi pidätti Marokossa etsintäkuulutetun henkilön. Joulukuussa 2004 Hasan al-Haski sai syyteen Madridin pommi-iskuista. Häntä epäiltiin myös yhteyksistä Casablancan iskuihin.


title: Kähäri (Viipurin mlk)

text: Kähäri (myös Kähärilä, ) on kylä entisessä Viipurin maalaiskunnassa Suomen luovuttamalla alueella Venäjällä. Kähäri sijaitsi Viipurin maalaiskunnan itäosassa ja sen naapurikyliä olivat Suurpero, Perojoensuu ja Kurikkala. Kylän länsirajalla virtasi Perojoki. Vuonna 1937 kylässä oli 87 asukasta. Kylä oli maatalousvaltainen. Vuonna 1937 siellä oli 152 ha peltoa, 41 ha niittyä ja 239 ha metsää.


title: Kähäri (Viipurin mlk)

text: Talvisodan aikana Kähärin väestö evakuoitiin Keski-Suomeen. Moskovan rauhassa Yläsäiniö muun Viipurin maalaiskunnan kanssa luovutettiin Neuvostoliitolle. Jatkosodassa alue vallattiin takaisin 1941 ja väestö pääsi palaamaan koteihinsa, mutta uusi evakuointi oli edessä 1944.


title: Kähäri (Viipurin mlk)

text: Neuvostoliitossa Kähäristä tuli Gontšarovon kyläneuvoston keskuskylä. Kyläneuvosto käsitti usean entisen suomalaiskylän alueen Viipurin itäpuolelta entisen maalaiskunnan alueelta. Venäjällä vuonna 2006 tämä kyläneuvostoalue liitettiin edelleen osaksi laajempaa Gontšarovon maalaiskuntaa, johon tuli kuulumaan myös pääasiassa entiset Heinjoen ja Äyräpään kuntien alueet sekä laajempi alue entistä Viipurin maalaiskuntaa.


title: Lord High Treasurer

text: Lord High Treasurer on muinainen englantilainen, tai vuoden 1707 jälkeen brittiläinen hallitusvirka. Sen haltija on kolmanneksi ylin kruununministereistä (Great Officers of State). Lord High Treasurer on vastuussa hallitsijan aarrekammiosta. Vuoden 1714 jälkeen arvonimeä ei ole pitänyt yksi henkilö, vaan se on jaettu useille henkilöille (Lords Commissioners of the Treasury). Nykyaikana pääministeri on "First Lord of the Treasury" ja valtiovarainministeri "Second Lord of the Treasury." Muita hallituksen jäseniä, yleensä alahuoneen whipejä nimitetään nuoremmiksi Lord Commissionereiksi.


title: Lord High Treasurer

text: Arvonimi on luotu luultavasti 1126, kun Henrik I erotti varallisuuden hoidon muista tehtävistä, joista kehittyi Lord Great Chamberlain. 1500-luvulta Lord High Treasureria pidettiin tärkeimpänä hallituksen jäsenenä ja siitä kehittyi pääministerin asema, joksi alettiin ensimmäiseksi nimittää Sir Robert Walpolea.


title: Lord High Treasurer

text: First Lord of the Treasuryn virka-asunto on Downing Street 10, Second Lord of the Treasuryn Downing Street 11.


title: Kustaa Tapola

text: Kustaa Anders (K. A.) Tapola (29. maaliskuuta 1895 Lempäälä – 2. huhtikuuta 1971 Helsinki) oli suomalainen armeijakunnankomentaja, jalkaväenkenraali, Mannerheim-ristin ritari.


title: Kustaa Tapola

text: K. A. Tapola oli maailmansotien välisenä aikana merkittävimpiä suomalaisen taistelutaktiikan kehittäjiä ja kouluttajia sekä kirjoittajana (mm. myös venäjäksi käännetty teos Talvitaktiikkaa) että Sotakorkeakoulun taktiikan opettajana että RUK:n johtajana. Talvi- ja jatkosodassa hän saavutti menestystä Karjalan Armeijan ja Kannaksen Armeijan esikuntapäällikkönä sekä myöhemmin jatkosodassa 5. divisioonan komentajana ja sai ansioistaan 2. luokan Mannerheim-ristin. Sotien jälkeen hän keskittyi erityisesti Puolustusvoimien koulutus- ja kehittämiskysymyksiin.


title: Kustaa Tapola

text: Tapola oli Mannerheim-ristin ritari numero 160. Mannerheim-ristin ritarin arvon hän sai 18. marraskuuta 1944 ylipäällikkö Mannerheimilta yhdessä kenraali Aksel Airon (numero 159) kanssa Mikkelin päämajassa. Sotilasarvoltaan Tapola oli tuolloin kenraalimajuri. Nimitysperusteluissa sanotaan: Kenraalimajuri K. A. Tapola on komentanut 5. Divisioonaa kesä–heinäkuun raskaissa puolustustaisteluissa Syväriltä Pitkärantaan. Hän on divisioonansa kanssa koko taisteluvaiheen ajan saanut kestää vihollisen Aunuksen voimaryhmän raskaimman painostuksen, ankarimmat iskut. Hänen taitavalla johdollaan divisioona tuotti jatkuvissa, sitkeissä taisteluissa viholliselle huomattavat tappiot ja pysäytti viimein vihollisen etenemisen Pitkärannan seuduilla torjuttuaan sen useita päiviä kestäneet, suurin voimin tekemät läpimurtoyritykset, sille mitä raskaimpia tappioita aiheuttaen. Näin hän vakiinnutti tilanteen Laatokan Karjalan tärkeimmällä operaatiosuunnalla sodan loppuun saakka. (Nimitysperustelut kenraalimajuri K. A. Tapolan nimittämiseksi 18. marraskuuta 1944 Vapaudenristin 2. luokan Mannerheim-ristin ritariksi.)


title: Kustaa Tapola

text: Jalkaväenkenraaliksi hänet ylennettiin vuonna 1955.


title: Kustaa Tapola

text: Kustaa Tapola oli syntyisin talonpoikaisperheestä Lempäälän Kuokkalan Tapolasta. Perheessä oli kymmenen lasta, joista Kustaa Anders oli kolmanneksi nuorin. Koulussa hän menestyi niin hyvin, että ainoana sisaruksista hänet lähetettiin oppikouluun. Kustaa Tapolan isä Kustaa Evert Tapola oli syntyjään Näsärö, mutta otti vaimonsa sukunimen tullessaan vävyksi Tapolan taloon. Äiti, Matilda Tapola, oli syntyjään Sääksmäen Bergmaneja. Bergman-suku on sääksmäkeläisen Sexmontanus-Montanus suvun talonpoikaistunut haara. Matildan vanhemmat olivat ratsutilallinen Kustaa Kustaanpoika Tapola ja Kustaava Heikintytär. Kustaa Kustaanpoika syntyi Gustaf Gustafsson Bergmanina jouluaattona vuonna 1823 Sääksmäellä Häkärlässä, jossa hänen isänsä oli rusthollari. Perhe muutti vuonna 1845 Lempäälään isän ryhtyessä tilalliseksi Kuokkalan Tapolaan.


title: Kustaa Tapola

text: Kustaa Tapola pääsi ylioppilaaksi 1916 Tampereen klassillisesta lyseosta. Samana vuonna hän aloitti lääketieteen opinnot Helsingin yliopistossa.


title: Kustaa Tapola

text: Tapola meni vuonna 1920 Viipurissa naimisiin Emilia Sopasen (s. 1899) kanssa. Hänen vanhempansa olivat laivanvarustaja Alexander Sopanen ja Katri o.s. Hara. Puolisot saivat kaksi poikaa.


title: Kustaa Tapola

text: Kesällä 1917 Tapola lähti ystävänsä pyynnöstä Mouhijärvelle Selkeen kartanoon auttamaan kylvötöissä talon isäntää ja poikaa. Pellolle saapui myös joukko lakkolaisia, jotka käskivät heitä lopettamaan työt ja poistumaan. Kun käskyjä ei noudatettu, olivat miehet hyökänneet kimppuun. Sama toistui seuraavana päivänä, mutta nyt joukko käsitti jo nelisenkymmentä miestä ja mukana oli ilmeisesti tukkilaisia läheiseltä joelta. Tapola ja hänen ystävänsä pahoinpideltiin. Tapolaa muun muassa lyötiin päähän niin, että hänelle jäi pysyvä arpi päänahkaan. (Loppukesästä 1917 Helsingissä otetuissa valokuvissa hänellä on side päänsä ympärillä.) Hänen ylioppilaslakkinsa turmeltiin, lyyra revittiin irti ja pistettiin hänen niskaansa. Tapahtumat johtivat oikeudenkäyntiin. Lakkorettelöiden loppuselvitys suoritettiin saman vuoden elokuussa Karkun käräjillä. Koska kesän kuluessa oli kuulunut huhuja siitä, että lakkolaiset aikovat väkivalloin pakottaa oikeuden tekemään heidän mieleisensä päätöksen, ryhdyttiin lähipitäjissä tavallaan suojeluskuntien perustamiseen ja kokoamiseen ja niin saapuikin käräjäpäivää edeltävänä päivänä 300 tai 400 miestä. Tilanne pysyi hallinnassa. ”Varovaisuustoimenpiteet olivat olleet riittävät ja joukkomme päättävän rauhallinen, melkeinpä sanaton”, kirjoitti Tapola myöhemmin.


title: Kustaa Tapola

text: Syksyllä 1917 Tapola ja hänen lapsuudenystävänsä Wäinö Havas alkoivat keskustella suojeluskunnan perustamisesta Lempäälään. Se perustettiin lokakuussa 1917. Tapola oli myös perustamassa suojeluskuntia muuallakin Hämeessä sekä opiskelijapiireissä Helsingissä. Joululomallaan 1917 Tapola osallistui Vimpelin sotakoulun (Vimpelin koulu) kurssille, joka kesti 17 päivää. Vimpelin sotakoulun jälkeen Tapola komennettiin Helsinkiin kouluttamaan suojeluskuntalaisia. Samalla Tapola tuli tammikuun 25. päivänä 1918 järjestäneeksi sen, että Vaasaan matkanneet senaattorit Renvall, Frey ja Pehkonen jäivät junasta Lempäälässä ja matkasivat hevoskyydillä Kangasalle välttäen näin mahdollisen pidätyksen punakaartin haltuunsa ottamalla Tampereen asemalla. Kangasalta senaattorit jatkoivat kohti Vaasaa junalla, jonka valkoiset suistivat kiskoilta tammisunnuntaina 27. tammikuuta 1918 Munakan pysäkin lähistöllä Ylistarossa.


title: Kustaa Tapola

text: Tammikuun lopulla 1918 Tapola lähti Helsingistä Mikkeliin ja osallistui sisällissodassa Mikkelin komppanian varapäällikkönä ja päällikkönä Mäntyharjun, Mouhun, Heinolan, Sysmä-Asikkalan ja Muttala-Vierumäen taisteluihin ja haavoittui Vierumäen taistelussa 20. huhtikuuta. Hänen omien sanojensa mukaan alkoi näyttää siltä, että oli ”korkea aika” poistua. Hänet oli aluksi määrätty ilmoittautumaan Sortavalassa, mutta määräyksen muututtua hän toimi ensin (29. tammikuuta – 6. helmikuuta). Mikkelin harjoituskoulun päällikkönä. Kun hänen kouluttamansa komppania oli saatu valmiiksi, se lähti heti liikkeelle. Etelä-Savon Rykmentti perustettiin huhtikuun alussa ja Tapola toimi sen Mikkelin pataljoonassa komppanian varapäällikkönä, päällikkönä ja kohosi pataljoonaa vastaavan osaston komentajaksi. Hän osallistui Mäntyharjun, Mouhun, Heinolan, Sysmä - Asikkalan ja Muttala - Vierumäen taisteluihin. Kun Tapola kutsuttiin Suomen Sotatieteellisen Seuran kunniajäseneksi 75-vuotis syntymäpäivänsä yhteydessä vuonna 1970, K. J. Mikola kirjoitti: ”Tapola kohosi lyhyen sodan aikana pataljoonaa vastaavan osaston johtajaksi Savon rintamalla. Tämä todistaa myös hänen luontaisista johtajanominaisuuksistaan ja selkeästä taktillisesta näkemyksestään.”


title: Kustaa Tapola

text: Tiedot Etelä-Savon Rykmentin taisteluista ja Kustaa Tapolan osallistumisesta sotaan ovat melko vähäisiä. Sodan jälkeen kantahenkilökunnalta kerätyssä kokoelmassa Vapaus- ja heimosota muistelmat ei ole Tapolan kirjoitusta ilmeisesti siitä syystä, että hän ei vielä tuolloin ollut aktiiviupseeri. Sen sijaan Savon rintaman taisteluja käsittelevässä kokoelmassa "Puolesta Savon ja syntymämaan" (1919) on myös Tapolan kirjoitus. Luvussa ”Savon rintaman oikealta siiveltä” on ensin Tapolan teksti ”Päijänteen oikean rannan puhdistus ja Vierumäen taistelu” ja toisena Antti Valveen ”Taistelut Heinolan kaupungista”.


title: Kustaa Tapola

text: Tapolan kirjoitus alkaa: ”Noin 3 viikkoa Mouhun valloituksen jälkeen, maaliskuun 20 päivän tienoissa, saavuin ”kreivin aikaan” Sysmän Karilanmaalle.” Piirroksen avulla Tapola kuvaa taisteluita Sysmän–Vierumäen rintamaosalla. Huhtikuun ensimmäisenä päivänä hän otti eversti Londénin määräyksestä vastaan koko rintaman (25 kilometriä) johdon. Vihollisilla oli yli kaksinkertainen miesylivoima ja aseistus. Ratsailla olevan Tapolan joukot etenivät tästä huolimatta ja muun muassa Muttala ja Urajärvi valloitettiin. Seuraavaksi taistelut etenivät Härkälän kylään. Tapolalla oli 20. huhtikuuta komennossaan Mikkelin toinen ja kolmas komppania sekä Sysmän viides komppania. Hänen joukkonsa hyökkäsivät kohti Vierumäkeä ja taistelu jatkui iltaan saakka. Kustaa Tapola kirjoittaa: ”Taisteltiin pussipimeässä. Haavoituin. Taistelu jatkui. (…) Voitto oli meidän! Tie Heinolaan oli vapaa.”


title: Kustaa Tapola

text: Kapteeni Gösta Wahlgren on kuvannut julkaisemattomissa muistelmissaan Savon rintaman taisteluja. Hän kirjoittaa Vierumäen taistelusta: ”Levittäytyneinä ketjuun molemmin puolin maantietä hyökkäsi osastomme Tapolan johdolla 20 pnä huhtikuuta aamupäivällä Vierumäen kylää vastaa”. Wahlgrenin mukaan iltaan saakka jatkuneissa taisteluissa kaatui seitsemän miestä ja 30 haavoittui. Yksi haavoittuneista oli Tapola. Luoti lävisti hänen vasemman jalkansa aivan polvinivelen alapuolelta, kaikeksi onneksi nivel ei kuitenkaan rikkoutunut. (Jo tätä ennen Tapola oli saanut luodin päähänsä, mutta ranskalainen sotakypärä pelasti hänet. Kypärään jäi kuitenkin painauma.) Ruotsalaisen ambulanssin henkilökunta antoi Tapolalle ensiavun ja huolehti kuljetuksesta Mikkeliin sairaalaan. Tähän päättyi vapaussota hänen kohdaltaan.


title: Kustaa Tapola

text: Toukokuussa 1918 Tapola ylennettiin luutnantiksi ja hän toimi kesästä 1918 alkaen Etelä-Savon rykmentissä ja Karjalan Kaartin rykmentissä. Vuonna 1920 hän kävi kadettikurssin ja hänet ylennettiin kapteeniksi 1922. Vuosina 1924–1926 Tapola kävi Sotakorkeakoulun sen ensimmäisellä kurssilla. Sotakorkeakoulun jälkeen Tapola palveli Yleisesikunnassa ja ylennettiin majuriksi 1926. Sotakorkeakoulun taktiikan opettajana hän toimi heti Sotakorkeakoulun käytyään 1926–30. Tapola oli taktikko ja strategioiden laatija sekä kouluttaja. Ennen talvisotaa hän oli kirjoittanut kirjan "Talvitaktiikkaa", jota talvisodan aikana löytyi venäjäksi käännettynä kaatuneiden venäläisten upseerien taskusta. Hän oli osaltaan laatimassa myös suomalaisten taktiikan ohjeita. Tutkijat ovatkin todenneet, että pitkälti Tapolan oppien mukaan suomalaiset pärjäsivät niin hyvin talvisodassa. Tapolahan oli myös kouluttamassa suomalaista upseeristoa Sotakorkeakoulun taktiikan opettajana ja RUK:n johtajana ennen sotia. Vuonna 1930 Tapola siirrettiin Viipuriin 2. divisioonan esikuntapäälliköksi. Vuonna 1934 Tapola nimitettiin Haminan varuskunnan päälliköksi ja Reserviupseerikoulun johtajaksi. Vuonna 1937 Tapola ylennettiin everstiksi ja hän siirtyi Yleisesikunnan komento- ja koulutusosaston päälliköksi. Tällöin hän oli suunnittelemassa ja järjestämässä ainoita talvisotaa edeltäviä suuria sotaharjoituksia elokuussa 1939.


title: Kustaa Tapola

text: Tapola määrättiin 10. lokakuuta 1939 Kannaksen armeijan esikuntapäälliköksi, missä tehtävässä hän toimi koko talvisodan ajan. Maaliskuussa 1940 Tapola laati yhdessä komentaja Erik Heinrichsin kanssa niin sanotun pessimistisen raportin, joka meni creed-sanomana marsalkalle päämajaan ja johon perustuen talvisodan lopettamista kiirehdittiin. Hänen käsin kirjoittamansa paperia säilytetään Heinrichsin kokoelmassa.


title: Kustaa Tapola

text: Välirauhan aikana Tapola toimi ensin maavoimien esikuntapäällikkönä Mikkelissä ja joulukuusta 1940 alkaen pääesikunnan operatiivisen osaston päällikkönä, jossa ominaisuudessa osallistui kenraali Heinrichsin komentaman upseerivaltuuskunnan matkaan toukokuussa 1941 Salzburgiin ja Berliiniin. Valtuuskunta tapasi matkan aikana muun muassa sotamarsalkka Wilhelm Keitelin ja kenraali Alfred Jodlin sekä muuta Saksan korkeimman sotilasjohdon jäsenistöä. Varsinaisia sopimuksia valtuuskunta ei ohjeittensa mukaisesti matkalla tehnyt. Hän suunnitteli Laatokan Karjalan valtaus 1941 -operaation operatiivisen osaston päällikkönä.


title: Kustaa Tapola

text: Jatkosodan alettua Tapola määrättiin Karjalan armeijan esikuntapäälliköksi. Hyökkäysvaiheessa Karjalan armeija eteni Aunuksen läpi Syvärille. Vuoden 1941 viimeisenä päivänä Tapola ylennettiin kenraalimajuriksi ja toukokuussa 1942 hänet nimitettiin Hämeestä kootun 5. divisioonan komentajaksi. Asemasotavaiheessa divisioonan komentopaikka oli lähes kaksi vuotta Uutujärvellä Aunuksessa.


title: Kustaa Tapola

text: Syvärin Lotinanpellossa venäläisten suurhyökkäys alkoi 21.kesäkuuta 1944. Lotinanpelto oli 5. divisioonan lohkolla ja 5. Divisioona osallistui torjuntataisteluihin Syväriltä aina Nietjärvelle asti, jossa 5. divisioona saavutti U-asemassa 16.–17. heinäkuuta 1944 tärkeän torjuntavoiton. Nietjärven suurtaistelun voitto vakiinnutti tilanteen tällä suunnalla. Syyskuusta 1944 alkaen Tapola toimi oman toimensa ohella myös VI armeijakunnan komentajana ja määrättiin marraskuun lopulla 1944 Etelä-Hämeen sotilasläänin komentajaksi. 18. marraskuuta 1944 Tapolalle myönnettiin Mannerheim-risti no 160.


title: Kustaa Tapola

text: Syksyllä 1945 Tapola nimitettiin Sotakorkeakoulun johtajaksi ja sotakoulujen tarkastajaksi ja heinäkuussa 1948 pääesikunnan tarkastajaksi. Eläkkeelle Tapola jäi täyttäessään 60 vuotta 29. maaliskuuta 1955, ja 4. kesäkuuta 1955 hänet ylennettiin jalkaväenkenraaliksi. Hänen eläkevuotensa olivat täynnä toimintaa. Joulukuussa 1955 valtioneuvosto kutsui hänet Puolustustaloudellisen suunnittelukunnan puheenjohtajaksi, mistä tehtävästä Tapola pyysi eron toukokuussa 1958. Tapola toimi myös Puolustusrevision jäsenenä ja valtakunnallisen aluejaon kehittäjänä. Hän oli Sotatieteellisen ja Sotilaspsykologisen seuran perustajia ja Korkeimman oikeuden sotilasjäsen 18 vuotta. Poliittisista syistä häntä ei koskaan valittu Puolustusvoimain komentajaksi, johon hän oli ehdolla useita kertoja.


title: Kustaa Tapola

text: Lukuisissa kirjoituksissaan ja puheissaan Tapola käsitteli varsinkin moraalisia ja historiallisia kysymyksiä. Hän toimi aktiivisesti myös monissa järjestöissä kuten Suomen ladussa yhdessä ystävänsä Tahko Pihkalan kanssa sekä Mannerheim-ristin ritarien säätiössä varapuheenjohtajana, Työterveyslaitoksen neuvottelukunnassa ja Partiojärjestöjen aatteellisessa neuvottelukunnassa (PAN). Hän oli myös Jousiampujainliiton puheenjohtaja. Tammi–helmikuussa 1951 Tapola sai yhdessä Albert Puroman kanssa kunniatehtävän noutaa Suomen marsalkka Mannerheimin ruumis kotimaahan.


title: Kustaa Tapola

text: Kustaa Tapola kuoli Tilkan sotilassairaalassa Helsingissä 2. huhtikuuta 1971. Hänet on haudattu Lempäälän kirkkomaalle. Tapolan hautamuistomerkin reliefin on tehnyt kuvanveistäjä Jussi Pohjonen vuonna 1943.


title: Kustaa Tapola

text: Tapolan persoona ja toiminta ovat inspiroineet useita kirjoittajia. Kirjailija Jalmari Finne kuvasi häntä "Isänmaan tähden" -näytelmänsä päähenkilönä, ehdottoman rehellisenä, luotettavana ja oikeudenmukaisena majuri Urho Talolana. 5. Divisioonan pastori, runoilija Jaakko Haavio kirjoitti teoksessaan Ajalla vaaran, vaivan, että ”Tapola oli hyvä mies”, joka toi ”joukkonsa pois surmanloukusta”. Haavio sanoi myös, että Tapola oli ”tarkka kaikissa toimissaan” ja ”miehet pitivät kenraalistaan”.


title: Kustaa Tapola

text: Kirjailija Martti Santavuori kuvasi Tapolaa teoksessaan "Miesten taistelu". Hän kirjoitti tämän ”poikamaisista, älykkäistä ja rauhallisista kasvoista”. Santavuori myös ihaili hänen kykyään ”työskennellä herkeämättä” ja hallita yhtäältä kokonaisuuksia ja toisaalta yksityiskohtia, siirtyen asiasta toiseen ”keveydellä ja helppoudella”. Santavuoren ohella toisetkin kaunokirjailijat kuten Jukka L. Mäkelä ja Reino Lehväslaiho kirjoittivat kuvauksia Tapolasta sotaa käsittelevissä teoksissaan. Mannerheim-ristin ritareita esittelevässä kirjassaan Taistelujen miehet Joppe Karhunen luonnehti Tapolaa osuvasti: ”Määrätietoisuus, harkinta, rauhallisuus ja sitkeys kovissakin koettelemuksissa olivat hänelle luonteenomaisia.”


title: Kustaa Tapola

text: Myös työtoverit ovat muistelmissaan kirjoittaneet hänestä: kenraali Armas Martolan mielestä hän oli ”viisas ja sitkeä”, kenraali Harald Öhquist kiitti häntä ”vuosikymmenten hyvästä yhteistyöstä ja uskollisesta toveruudesta”, kenraali Hugo Österman kehui häntä ”taitavaksi ja tarmokkaaksi”. Poikansa menettänyt jalkaväenkenraali Erik Heinrichs kirjoitti kirjeessään Tapolalle, miten hänen ”sydämensä täyttyi rauhalla” hänen tietäessään, että ”teltan ulkopuolella odotti minua ystävä, jonka luja rauhallinen mieli ja ymmärtäväinen asenne oli ennenkin elämäni raskaimpina hetkinä ollut lähellä minua ja antanut minulle tukea”. Teoksessa Sotakorkeakoulu suomalaisen sotilastaidon kehittäjänä (Siltala, 209) kenraalimajuri, FT Vesa Tynkkynen kirjoittaa Tapolasta muun muassa, että ”Talvisotaan mentiin pitkälti Tapolan taktisilla opeilla.”


title: Törmävaara

text: Törmävaara on Tervolan seurakunnan leirikeskus Varejoen kylässä nelostieltä viiden kilometrin päässä Mellakoskentien varressa. Leirikeskuksen läheisyydessä on Oulun ortodoksisen seurakunnan rukoushuone ja Euroopan laajimman säilyneen kivikautisen asuma-alueen jäänteet ja niiden yhteyteen rakennettu kivikylä.


title: Törmävaara

text: Törmävaaran leirikeskuksen keittiörakennus valmistui vuonna 1949. Rajaseudun Ystävät ry rakennutti sen Varejoen kyläläisten työtuvaksi. Vuonna 1957 Rajaseudun ystävät ry lahjoitti rakennuksen Tervolan seurakunnalle. Vuonna 1979 työtuvan yhteyteen rakennettiin sauna- ja majoitusrakennus, minkä jälkeen kokonaisuutta voitiin kutsua leirikeskukseksi.


title: Törmävaara

text: Vuonna 2002 majoitusrakennusta laajennettiin pääasiassa talkoovoimin. Siinä on nyt saunan ja pesuhuoneen lisäksi neljäkymmentä nukkumasijaa kuudessa huoneessa. Seurakunnalla on Varejoen kylätoimikunnan kanssa yhteistyösopimus, jonka perusteella kylätoimikunta voi vuokrata leirikeskuksen tiloja matkailijaryhmille, silloin kun leirikeskuksessa ei ole seurakunnan omaa toimintaa.


title: Shirley Clamp

text: Shirley Natasja Clamp (s. 17. helmikuuta 1973 Borås) on ruotsalainen poplaulaja. Hänellä on ruotsalainen äiti, brittiläinen isä ja kaksoiskansalaisuus. Hän toimi uransa alkupuolella taustalaulajana mm. Antiquelle.


title: Shirley Clamp

text: Clamp osallistui Melodifestivaleniin 2003 laululla "Mr. Memory". Hänellä oli parempi menestys Melodifestivalenilla 2004, jossa hän sijoittui Ingela "Pling" Forsmanin säveltämällä laululla "Min kärlek" finaalin toiseksi. Toukokuussa 2004 ilmestyi laulajan ensimmäinen studioalbumi, "Den långsamma blomman" (#3). Vuonna 2005 hän osallistui jälleen Melodifestivalen-kilpailuun ja sijoittui finaalissa neljänneksi laululla "Att älska dig".


title: Shirley Clamp

text: Clampin toinen studioalbumi "Lever mina drömmar" (#5) julkaistiin huhtikuussa 2005. 10. toukokuuta 2006 häneltä ilmestyi coveralbumi "Favoriter på svenska" (#7).


title: Lezley Zen

text: Lezley Zen (s. 19. helmikuuta 1974 Charleston, Etelä-Carolina) on entinen yhdysvaltalainen pornonäyttelijä. Hän voitti vuonna 2005 AVN Awards -palkinnon.


title: Lezley Zen

text: Ennen aikuisviihdeuraansa Lezley Zen oli pitkään ravintolan johtajana sekä toimi baarinpitäjänä Etelä-Carolinassa. Erottuaan ensimmäisestä aviomiehestään hän alkoi osallistua bikini- ja märkä t-paita -kilpailuihin, jonka myötä Zen tapasi nykyisen kihlattunsa, jolle hän teki myös töitä. Zenin ensimmäinen aikuisviihdeelokuva ilmestyi vuonna 2001 ja haastatteluissa hän kertoi menneensä alalle alun perin maksaakseen velkansa. Menestyksen myötä hän jatkoi alalla ja sai muutamia ehdokkuuksia suorituksistaan ja lopulta hänet palkittiinkin parhaasta sivuroolista vuonna 2005.


title: Flamingo Music

text: Oy Flamingo Music Ab oli suomalainen levy-yhtiö, joka julkaisi tuotantoa Flamingo-levymerkillä. Yhtiö perustettiin keväällä 1986 Vexi Salmen Levytuottajien rinnalle. Flamingoa johti alussa Naim Sadik. Yhtiö ajettiin alas vuonna 1996. Yhtiön toiminta lakkasi 1. tammikuuta 2010.


title: Flamingo Music

text: Flamingon tuotantotiimiin kuuluivat Vexi Salmi ja Kassu Halonen sekä myöhemmin Kisu Jernström. Kolmikko vastasi myös monen menestyshitin teosta. Flamingo-merkillä pyrittiin julkaisemaan trendikästä popmusiikkia. Flamingon ensimmäinen albumijulkaisu on Carolan "Sydämeen jäi soimaan blues" (1986). Kirkan "R.O.C.K." ja Edu Kettusen "Lentäjän poika" kultalevyjä seurasi Loirin huumorihahmon Jean-Pierre Kuselan albumi "Naurava kulkuri", joka myi 92 000 kappaletta. Vuoden 1987 tulokkaan Hectorin "Nuku idiootti" myi kultaa. Vicky Rosti pääsi vuonna 1987 Eurovision laulukilpailuun kappaleella ”Sata salamaa”.


title: Flamingo Music

text:
Vuodessa Flamingo sai Suomessa 7,8 prosentin markkinaosuuden. Silti yritys siirtyi velkaisena Naim Sadikilta Vexi Salmen johtoon. Neljässä vuodessa velka puoliintui. Vuonna 1988 Hectorin "Varjot ja lakanat" myi jo 56 000 kappaletta. Vuosien tauon jälkeen Irwiniltä ilmestyi syksyllä 1988 "Rentun ruusu", joka nosti kansantaiteilijan uransa suurimpaan suosioon. Albumia myytiin yli 125 000 kappaletta. Näitä suuremmaksi osoittautui Kirka, kun vuoden 1988 Syksyn Sävelen "Surun pyyhit silmistäni" albumista tuli Suomen siihen mennessä myydyin pitkäsoittolevy 214 196 kappaleen myynnillä.
Loirin joululevystä "Sydämeeni joulun teen" muodostui kestoklassikko. Kultalevyraja ylittyi vuonna 1989 ja edelleen myyvän levyn myyntiluvut nousivat 177 788 kappaleeseen. Levy on yhdeksänneksi myydyin Suomessa. Kim Lönnholmin albumia "Minä olen muistanut" myytiin yli 114 000 kappaletta. Kirkan "Anna käsi" -albumi päätyi yli 111 000 kotiin. Flamingon ja Levytuottajien markkinaosuus nousi kotimaisessa musiikissa 18 prosenttiin.


title: Flamingo Music

text:
Vuonna 1990 Kirka jatkoi 103 000 kappaleen "Ota lähellesi" -albumilla ja Hector "Yhtenä iltana" noin 65 000 kappaleen myynnillä. Tammikuussa 1991 Irwin Goodman menehtyi keikkamatkalla ja edellinen albumi "Ai ai ai kun nuori ois" nousi myyntilistoille. Koostettu "Viimeiset laulut" myi yli 35 000 kappaletta. 1990-luvun uutuutena Samuli Edelmannin menestysalbumi "Peggy – Pienestä kii" myi yli 86 000 levyä. Vuoden 1992 alun Puolikuun albumi "Makeaa myrkkyä" kerrytti myyntiä 33 000 kappaletta. Loppuvuoden "Nyt loppuu todellisuus" -albumia myytiin jo yli 55 000 kappaletta.
Vaisuna vuonna 1993 levyttivät muun muassa Tony Montana, Markku Aro ja Lea Laven. Vuonna 1994 Kirkakin myi enää parikymmentä tuhatta kappaletta ja Puolikuu 13 000 kappaletta. Flamingon viimeiseksi toimintavuodeksi jäi 1995. Viimeisimpiin albumeihin lukeutuivat Fredin "Tuuli kuvia kuljettaa" ja Jussi Hakulisen "Vieraskirja".


title: Flamingo Music

text: Virallisesti Flamingon ja Levytuottajien yritystoiminta ajettiin alas vuonna 1996. Valtaosa katalogista myytiin Warner Music Finland Oy:lle, mutta esimerkiksi Reijo Taipaleen, Kirkan, Kim Lönnholmin ja Samuli Edelmannin oikeudet päätyivät BMG:n kautta Sony Musicille ja Puolikuun sekä Edu Kettusen oikeudet Universal Musicille. Lisäksi osa lasten- ja joululauluja on päätynyt Poptorin omistukseen.


title: Flamingo Music

text: Yhtiölle levyttäneitä artisteja olivat muun muassa Samuli Edelmann, Puolikuu, Vicky Rosti, Hector, Irwin Goodman, Kirka, Vesa-Matti Loiri, Edu Kettunen ja Kai Hyttinen.


title: Turret-tekniikka

text: Turret-tekniikka on yksi eniten koulutetuista ja käytetyistä revolverien ja pistoolien ampumistekniikoista. Turret-tekniikan otetta aseesta kutsutaan Suomessa myös symmetriseksi otteeksi.


title: Turret-tekniikka

text:
Massad Ayoob esittelee StressFire-kirjassaan "StressFire Turret"-nimisen tekniikan, mutta on selvää ettei hän ole varsinaisesti Turret-tekniikan kehittäjä vaikka nimeääkin tekniikan osittain oman StressFire-koulutusjärjestelmänsä mukaiseksi.
Turret-tekniikka muodostetaan Turret-asennosta ja symmetrisestä ampumisotteesta.


title: Turret-tekniikka

text: Turret-tekniikan yhteydessä käytetty symmetrinen ote käsiaseesta muodostetaan epäsymmetrisestä Weaver-otteesta poiketen niin, että molemmat kädet puristavat asetta ja työntävät sen eteenpäin muodostaen käsivarsien ja rintakehän väliin osittain symmetrisen tasakylkisen kolmion. Käsiä ei, poiketen puolestaan Isosceles-tekniikan symmetrisestä otteesta, lukita vaan ne molemmat jäävät lievästi koukkuun kyynärpäistä. Tämän on tarkoitus hallitulla joustolla kontrolloida rekyyliä ja samalla varmistaa pistooleissa luistin toiminta, mahdollistaen näin tarkan ja tarvittaessa nopean ampumisen.


title: Turret-tekniikka

text:
Turret-asennossa jalat ovat nyrkkeilijämäisesti levitettynä niin, että tukijalka on edessä ja asekäden puoleinen jalka reilusti taaempana. Jalat eivät saa olla tasapainosyistä samalla linjalla vaan niiden kuuluu olla eri linjassa. Rintamasuunnaksi muodostuu näin kyljittäinen asento ampumasuuntaan.
Suomen Poliisikoulun apulaisjohtajana toimineen psykologi Erkki Ellosen mukaan kylkiasento on stressi- ja uhkatilanteissa huomattavasti luontevampi reaktio kuin tasakylkinen asento, jota Isosceles-tekniikassa sovelletaan.


title: Turret-tekniikka

text: Käsiasetekniikoita on kehitelty 1950-luvun jälkeen paljon, ja voikin sanoa että toisen maailmansodan jälkeinen aika on ollut käsiasetekniikoiden kulta-aikaa. Käyttämistekniikat ovat kehittyneet rinta rinnan käsiaseteknologian kanssa. Varteenotettavina vaihtoehtoina sodanjälkeisistä tekniikkamuunnelmista on syytä mainita ainakin Jussilan esittelemät Isosceles- ja Weaver-tekniikat. Mainitsemisen arvoinen on myös yksi uusimmista ampumistekniikoista, englantilaissyntyisen Paul Castlen kouluttama Center Axis Relock (CAR). Kyse ei CAR:ssa kuitenkaan ole pelkästä ampumistekniikasta, vaan kokonaisesta aseistetun lähitaistelun menetelmästä, jossa CAR-tekniikoiden lisäksi saatetaan harjoitella myös ampujakohtaisesti soveltamaan muita itselle istuvia ampumistekniikoita eri tilanteisiin. Järjestelmä ei liene vielä rantautunut Suomeen laajemmassa mittakaavassa.


title: Naamiokaniinikala

text:
Naamiokaniinikala ("Siganus virgatus") on kaniinikaloihin kuuluva kala.
__notoc__
Naamiokaniinikala kasvaa noin 30 cm pitkäksi. Sen vartalo on vaaleanruskea, selkä ja pyrstö keltaiset. Leuan alta silmän taakse kulkee leveä tummanruskea raita, toinen raita kulkee silmän poikki. Pyrstön ruodoissa on myrkylliset piikit.
Naamiokaniinikala on kotoisin Indopasifiselta merialueelta.


title: Naamiokaniinikala

text:
Naamiokaniinikala on rauhallinen useimpien muiden lajien kaloja kohtaan, mutta aggressiivinen toisia kaniinikaloja ja samankokoisia kaloja kohtaan. Se ei koske koralleihin, joten se käy riutta-akvaarioon.
Naamiokaniinikala syö pääasiassa levää ja muuta kasvisruokaa.


title: Nina Gordon

text: Nina Rachel Shapiro Gordon (s. 14. marraskuuta 1967) on yhdysvaltalainen rocklaulaja ja -kitaristi. Hän oli mukana perustamassa Veruca Salt -yhtyettä vuonna 1993 ja on lisäksi julkaissut sooloalbumit "Tonight and the Rest of My Life" (1998) ja "Bleeding Heart Graffiti" (2006). Hänellä on muusikko Jeff Russon kanssa yhteinen 21. marraskuuta 2006 syntynyt tytär.


title: Intialainen filosofia

text: Intialainen filosofia voi viitata useisiin Intian niemimaalla syntyneisiin filosofisiin perinteisiin.


title: Intialainen filosofia

text: Arjalais-vedalaisen kulttuurin pohjalta syntynyt hindulainen filosofia muodostaa keskeisen osan koko eteläisen Aasian kulttuuria. Se on dharmalaisista filosofioista varhaisin, ja se on vaikuttanut filosofiseen ajatteluun ja uskontoihin kautta koko Itä-Aasian. Kuuteen "astika"- eli oikeaoppiseen intialaisen tai hindulaisen filosofian koulukuntaan kuuluvat Jooga, Nyaya, Purva Mimamsa, Samkhya, Vaisheshika ja Vedanta. Hindulaisen ajattelun moninaisuus on seurausta siihen oleellisena osana kuuluvasta liberaalista universalismista. Hindulaisen filosofian lisäksi myös buddhalainen ja jainalainen filosofia sekä Carvaka ovat peräisin Intiasta.


title: Intialainen filosofia

text: Vaikka intialainen katsanto- ja ajatustapa eroaa eurooppalaisten ajatustottumuksista, niin intialaisessa filosofiassa on muodostunut pääasiassa samat suuret maailmanselityksen perushypoteesit kuin länsimaissakin. Intialaista filosofiaa voidaan myös itämaisista filosofioista parhaiten verrata länsimaiseen filosofiaan. Esimerkiksi muinainen hindulainen Nyaya-koulukunta tutki logiikkaa nykyaikaista analyyttistä filosofiaa muistuttavalla tavalla. Vastaavasti Carvaka-koulukunta oli avoimesti ateistinen ja empiristinen. Intialainen filosofia painotti kuitenkin kokonaisten koulukuntien ja muinaisten kirjoitusten opetuksia yksittäisten filosofien sijaan.


title: Intialainen filosofia

text: Klassinen intialainen filosofia voidaan jakaa pääpiirteittäin "oikeaoppisiin" eli "ortodoksisiin" ("āstika") hindulaisen filosofian koulukuntiin, ja "heterodoksisiin" ("nāstika") koulukuntiin, jotka eivät hyväksy Veda-kirjojen auktoriteettia.


title: Intialainen filosofia

text:
Kolme keskeisintä elämäntietä Intialaisessa filosofiassa:
1) Tieto (jainalaisuus, buddhalaisuus, advaita vedanta)
2) Teko (Mimamsa)
3) Jumalalle omistautuminen ja rakkaus sitä kohtaan (muut Vedantakoulukunnat)


title: Intialainen filosofia

text: Monet hindulaisen filosofian perinteet saivat vakiintuneet muotonsa keskiaikaisen brahmanilais-sanskriittilaisen skolastiikan aikana, ja siitä saakka hindulainen filosofia on jaettu kuuteen oikeaoppiseen ("astika") koulukuntaan ("darshana"), "Kuuteen Filosofiaan" ("ṣad-darśana"). Kaikki nämä kuusi koulukuntaa käyttävät Veda-kirjoja lähteenään:Nämä koulukunnat ryhmitellään usein kolmeen ryhmään historiallisin ja käsitteellisin perustein: Nyaya-Vaishesika, Samkhya-Jooga, ja Mimamsa-Vedanta.


title: Intialainen filosofia

text: Mainitut kuusi koulukuntaa eivät ole ainoat oikeaoppiset järjestelmät, mutta kuusi merkittävintä. Muihin oikeaoppisiin koulukuntiin kuuluu mm. "kieliopillinen" koulukunta.


title: Intialainen filosofia

text: Vedanta-koulukunta jaakantuu edelleen kuuteen alakoulukuntaan: Advaita (monismi/ei-dualismi), Visishtadvaita (monismi), Dvaita (dualismi), Dvaitadvaita (dualismi – ei-dualismi), Suddhadvaita, ja Achintya Bheda Abheda.


title: Intialainen filosofia

text: Koulukunnat, jotka eivät hyväksy Veda-kirjojen auktoriteettia, ovat määritelmällisesti heterodoksisia ("nastika") koulukuntia.


title: Intialainen filosofia

text: Carvakaa luonnehditaan materialistiseksi ja ateistiseksi koulukunnaksi. Vaikka tätä koulukuntaa ei luetakaan kuuden oikeaoppisen hindulaisen filosofian koulukunnan joukkoon, se on merkittävä osoitus hindulaisen ajattelun sisällä vaikuttavasta ateistis-materialistisesta liikkeestä.


title: Intialainen filosofia

text: Buddhalaisuus on uskomusjärjestelmä, joka perustuu Siddhartha Gautaman opetuksiin. Buddhalaisuus on ei-teistinen uskonto, joka ei keskity Jumalan ja jumalien olemassaoloon tai olemassaolemattomuuteen. Siinä on vahva filosofinen ainesosa.


title: Intialainen filosofia

text: Buddhalaisuus jakaa monia filosofisia näkemyksiä hindulaisuuden kanssa, kuten uskon karmaan, syy-ja-seuraussuhteeseen kaiken jo tehdyn ja tulevaisuudessa tapahtuvan välillä. Sekä hindulaisen että buddhalaisen uskonnon harjoittajan lopullisena päämääränä on eliminoida karma (sekä hyvä että paha) sekä jälleensyntymän ja kärsimyksen kierto, ja saavuttaa vapaus (Moksha tai Nirvana). Buddhalaisuus kuitenkin perustuu monien oikeaoppisten hindulaisten ajatusten hylkäämiseen. Buddha kritisoi kaikkia metafyysisen olemassaolon tai olemassaolemattomuuden käsitteitä, ja tämä oli keskeistä koko buddhalaisuuden synnylle.


title: Intialainen filosofia

text: Jainalaisuuden perusti Mahavira (599&–527 BCE). Jainalaisuuden perusperiaate on "anekantavada", jonka mukaan todellisuus havaitaan eri tavalla eri näkökulmista eikä mikään näkökulma ole täysin tosi. Jainalaisen ajattelun mukaan ainoastaan "Kevalit", ne joilla on äärettömät tiedot, voivat tietää oikean vastauksen, ja kaikki muut tuntisivat vain osan vastauksesta. "Anekantavadaa" voi verrata länsimaiseen ajatukseen subjektiivisuudesta.


title: Lord President of the Council

text: Lord President of the Council on brittiläinen hallitusvirka, neljänneksi ylin kruununministereistä (Great Officers of State). Lord President of the Council johtaa Privy Councilia. Nykyaikana arvonimen haltija on aina parlamentin jäsen ja hallituksessa. Asema on yleensä annettu hallituksen nuoremmalle jäsenelle. Pitkään Lord President of the Council oli alahuoneen poliittinen johtaja. Vuodesta 2003 asema yhdistettiin ylähuoneen johtajan (Leader of the House of Lords) toimeen.


title: Lord President of the Council

text: 1800-luvulla arvonimen haltija oli yleensä opetustoimesta vastaava hallituksen jäsen. Toisen maailmansodan aikana Lord President johti Lord President's Committee'ta, joka vastasi sotataloudesta.


title: Lord Privy Seal

text: Lord Privy Seal tai Lord Keeper of the Privy Seal on brittiläinen arvonimi, arvoasteikoissa viides kruununministereistä (Great Officers of State). Arvonimi on yksi vanhimmista, ja nykyisin täysin nimellinen. Alun perin haltijan virallisena tehtävänä on pitää hallussaan monarkin henkilökohtaista sinettiä, kun Valtakunnan suursinetin (Great Seal of the Realm) hallussapito kuuluu Lord Chancellorille. Nykyisin Lord Privy Seal annetaan jollekin hallituksen jäsenelle.


title: Lord Privy Seal

text: Pääministeri Clement Attleen ajoista lähtien Lord Privy Seal on ollut joko ylä- tai alahuoneen poliittisen johtajan (leader of House of Commons).


title: Hotelli Merihovi

text: Hotelli Merihovi on vuosina 1946–1949 rakennettu hotelli Kemissä. Se sijaitsee Sauvosaaren kaupunginosassa keskustan alueella. Merihovi on yksi kaupungin maamerkeistä. Hotellissa on yhdeksän yhden hengen ja 48 kahden hengen huonetta sekä 12 sviittiä, joista yhdeksässä on oma sauna. Hotelli kuului 1980–1990-luvuilla Arctia Hotels -ketjuun.


title: Hotelli Merihovi

text: Merihovia alettiin rakentaa sotien jälkeen vuonna 1946. Hotelli rakennettiin käyttäen kierrätysmateriaaleja, koska sotien jälkeisessä Suomessa oli pulaa rakennustarvikkeista. Hotelli valmistui 27. huhtikuuta 1949.


title: Hotelli Merihovi

text: Hotellin ensimmäinen leikekirja, jota säilytetään Kemin historiallisessa museossa, kertoo alkuaikojen tapahtumista ja kävijöistä. Presidentti Urho Kekkonen yöpyi Merihovissa ensi kertaa vuonna 1956 ja sittemmin pitkään vuosittain Lapin kalamatkoilta palatessaan. Avaruuslentäjä Juri Gagarin veti väkeä hotelli Merihoviin, ja sieltä lähetettiin myös kaupungin ensimmäiset televisiolähetykset.


title: Hotelli Merihovi

text: 1990-luvun laman vuoksi Merihovi suljettiin vuonna 1997. Päivikki Palosaari osti hotellin yhdessä miehensä Pekka Saaren kanssa kaksi vuotta myöhemmin vuonna 1999. Hotelli remontoitiin ja avattiin jälleen 30. lokakuuta 1999.


title: The Divisive

text: The Divisive oli suomalainen hardcore punk -yhtye, joka perustettiin Suomussalmella kesällä 1997. Yhtye ehti lähes kymmenen toimintavuotensa aikana soittaa 118 keikkaa 21 eri maassa. Yhtye lopetti toimintansa 5. tammikuuta 2007.


title: The Divisive

text: The Divisiven sanoitukset ovat suurelta osin poliittisia, ottaen kantaa muun muassa militarismiin, kapitalismiin, nationalismiin ja homofobiaan.


title: The Divisive

text: Touko, 14 ja Kalle, 15 perustivat The Divisive-yhtyeen Suomussalmella Juntusrannan kylässä alkuvuodesta 1997. Rumpaliksi löytyi Toukon 12-vuotias pikkuveli Jaska, ja saman vuoden kesällä bändi harjoitteli ensimmäisen kerran yhdessä. Touko muutti syksyllä 1998 Seinäjoelle lukioon, mutta bändi jatkoi yhdessä soittamista 500km välimatkasta huolimatta. Syksyllä 2000 Jaska muutti vanhempiensa kanssa Alavudelle jolloin bändin kotimaakunnaksi vaihtui Etelä-Pohjanmaa ja uudeksi basistiksi löytyi Seinäjokelainen Heiska. Bändi päätti lopettaa toimintansa syksyllä 2006 ja soitti viimeisen keikkansa Seinäjoella 5. tammikuuta 2007. The Divisiven lopettaessa jäsenet asuivat jo kaikki eri kaupungeissa, Touko Tampereella, Jaska Helsingissä ja Heiska Jyväskylässä.


title: Isosceles-tekniikka

text: Isosceles-tekniikka on yksi eniten koulutetuista ja käytetyistä moderneista revolverien ja pistoolien ampumistekniikoista. Isosceles-tekniikan otetta aseesta kutsutaan Suomessa myös symmetriseksi otteeksi.


title: Isosceles-tekniikka

text: Isosceles-tekniikka muodostetaan Isosceles-asennosta ja symmetrisestä ampumisotteesta.


title: Isosceles-tekniikka

text: Isosceles-tekniikassa käytetty symmetrinen ote käsiaseesta muodostetaan epäsymmetrisestä Weaver-otteesta poiketen niin, että molemmat kädet puristavat asetta ja työntävät sen eteenpäin muodostaen käsivarsien ja rintakehän väliin symmetrisen tasakylkisen kolmion. Toisin kuin Turret-tekniikassa, kädet tulisi lukita suoriksi. Näin ampuja ei varsinaisesti tarvitse rekyylinhallintaa vaan ase pysyy lukittujen käsivarsien päässä mahdollistaen näin tarkan ja mahdollisesti nopeankin ampumisen.


title: Isosceles-tekniikka

text: Isosceles-asento muodostaa otteen kanssa kolmion rintakehän ja käsivarsien väliin, toisin kuin Weaver- ja Turret-tekniikoissa. Asento on tasakylkinen, rintamasuunta eteenpäin. Jalat tulevat samalle leveydelle ja linjalle hartioiden kanssa. Ampujan olisi tarkoitus kyyristyä hivenen eteenpäin. Jotkut ampujat kyyristävät selkäänsä oikein korostetun tarkoituksellisesti.


title: Isosceles-tekniikka

text: Suomen Poliisikoulun apulaisjohtajana toimineen psykologi Erkki Ellosen mukaan kyljittäinen asento, jota Weaver- ja Turret-tekniikoissa käytetään, on stressi- ja uhkatilanteissa huomattavasti luontevampi reaktio kuin Isosceles-tekniikan tasakylkinen asento.


title: Isosceles-tekniikka

text: Käsiasetekniikoita on kehitelty 1950-luvun jälkeen paljon, ja voikin sanoa että toisen maailmansodan jälkeinen aika on ollut käsiasetekniikoiden kulta-aikaa. Käyttämistekniikat ovat kehittyneet rinta rinnan käsiaseteknologian kanssa. Varteenotettavina vaihtoehtoina sodanjälkeisistä tekniikkamuunnelmista on syytä mainita ainakin Jussilan esittelemät Turret- ja Weaver-tekniikat. Mainitsemisen arvoinen on myös yksi uusimmista ampumistekniikoista, englantilaissyntyisen Paul Castlen kouluttama Center Axis Relock (CAR). Kyse ei CAR:ssa kuitenkaan ole pelkästä ampumistekniikasta, vaan kokonaisesta aseistetun lähitaistelun menetelmästä, jossa CAR-tekniikoiden lisäksi saatetaan harjoitella myös ampujakohtaisesti soveltamaan muita itselle istuvia ampumistekniikoita eri tilanteisiin. Järjestelmä ei liene vielä rantautunut Suomeen laajemmassa mittakaavassa.http://www.io.com/~cortese/firearms/index.html


title: Lord High Constable

text: Lord High Constable on englantilainen arvonimi, arvoasteikossa seitsemäs kruununministereistä (Great Officers of State). Lord High Constable oli alun perin vastuussa armeijoista ja hevosista (Master of the Horse) sekä Earl Marshalin kanssa ritarien ja kunnia-asioiden oikeusistuimen puheenjohtaja.


title: Lord High Constable

text: Matilde antoi tehtävän Milo de Gloucesterille ja se kulkeutui hänen perillisilleen Bohunineille, Herefordin ja Essexin jaarleille. Bohun-suvun toista haaraa se periytyi Staffordeille ja Buckinghamin herttuoille. Henrik VIII:n myötä se palasi hallitsijasuvulle. Siitä lähtien arvonimi ei ole ollut erillinen, vaan Lord High Constable on myönnetty väliaikaisesti kruunajaisia varten. Muissa tilanteissa Earl Marshal hoitaa siihen liittyviä velvollisuuksia.


title: Lord High Constable

text: Elisabet II:n kruunajaisissa Lord High Constable oli sotamarsalkka varakreivi Alanbrooke.


title: Lord High Constable

text: Skotlannissa on oma Lord High Constablen asemansa, joka on arvoasteikoissa ylin, vain kuningasperheen jäsenten jälkeen.


title: Hanna Kantokorpi

text: Hanna Ursula Kantokorpi (s. 28. elokuuta 1963 Alavus) on suomalainen taidemaalari ja kuvataideopettaja, joka asuu ja toimii Helsingissä.


title: Hanna Kantokorpi

text: Kantokorpi on valmistunut Taideteollisesta korkeakoulusta taiteen kandidaatiksi vuonna 1992 ja taiteen maisteriksi vuonna 1993. Humanististen tieteiden kandidaatiksi hän valmistui Helsingin yliopistosta vuonna 2008. Hän on suorittanut jatko-opintoja Aalto-yliopiston taiteen laitoksella.


title: Hanna Kantokorpi

text: Hanna Kantokorven vanhemmat Voitto ja Janne (Kaarina) Kantokorpi ovat kuvataiteilijoita. Hänen veljensä oli taidekriitikko Otso Kantokorpi.


title: Ann Blyth

text: Ann Marie Blyth (s. 16. elokuuta 1928) on yhdysvaltalainen näyttelijä ja laulaja. Hän on esiintynyt mm. useissa Hollywood-musikaaleissa ja ollut ehdolla parhaan naissivuosan Oscar-palkinnon saajaksi. Hänellä on tähti Hollywood Walk of Famella.


title: Ann Blyth

text: Blyth syntyi Mount Kiscossa, New Yorkin osavaltiossa vanhemmille, jotka erosivat pian tyttärensä syntymän jälkeen. Hän sai äidiltään roomalaiskatolisen kasvatuksen. Hän aloitti esiintymisen nimellä "Anne Blyth", mutta otti käyttöön oikean etunimensä (Ann) aloittaessaan elokuvauransa. Hänen Broadway-debyyttinsä tapahtui kaudella 1941–1942.


title: Ann Blyth

text: Blyth sai sopimuksen Universal Studiosilta ja teki ensiesiintymisensä elokuvassa vuonna 1944. Hänellä oli tärkeä rooli mm. elokuvassa "Mildred Pierce – amerikkalainen nainen" (1945). 1960-luvulta eteenpäin hän on työskennellyt musiikkiteatterissa, kesäteatterissa ja televisiossa. Hänet nähtiin vielä vuonna 1985 sarjan "Murhasta tuli totta" jaksossa.


title: Ann Blyth

text: Ann Blyth meni vuonna 1953 naimisiin Dennis Dayn veljen, tohtori James McNultyn kanssa. Pari kasvatti viisi lasta ja eli yhdessä, kunnes mies kuoli vuonna 2007.


title: Earl Marshal

text: Earl Marshal of England on englantilainen arvonimi, arvoasteikossa kahdeksas kruununministereistä (Great Officers of State).


title: Earl Marshal

text: Keskiajalla Earl Marshal ja Lord High Constable olivat vastuussa kuninkaan talleista ja hevosista. Ritarien merkityksen vähentyessä Earl Marshal siirtyi vastaamaan ritarihuoneesta (College of Arms), joka piti kirjaa genealogiasta ja heraldiikasta. Lord High Constablen kanssa hän oli ritarihovin (Court of Chivalry) puheenjohtajana, hoitaen sota-asioita kuten lunnasvaatimuksia, jakaen sotasaalista ja sotilaiden palkkoja. Earl Marshalin täytyy myös järjestää kruunajaiset ja parlamentin avajaiset.


title: Earl Marshal

text: Arvonimi oli alun perin "Marshal", aina William Marshaliin, Pembroken jaarliin (Earl of Pembroke) asti (k. 1219). Arvonimen päätyessä Marshalin jaarleilta Norfolkin herttuoiden suvulle, se jäi muotoon "Earl Marshal".


title: Earl Marshal

text: Vuoden 1999 House of Lords Act poisti perinnöllisiltä aatelisilta oikeuden istua ylähuoneessa, mutta Earl Marshal ja Lord Great Chamberlain saivat tästä poikkeuksen seremoniallisten tehtäviensä vuoksi. Arvonimen nykyhaltija on 18. Norfolkin herttua Edward Fitzalan-Howard (vuodesta 2002).


title: Mike Ribeiro

text: Mike Ribeiro (s. 10. helmikuuta 1980 Montreal, Quebec) on kanadalainen jääkiekkoilija, joka edustaa NHL:ssä pelaavaa Nashville Predatorsia.


title: Mike Ribeiro

text: Ribeiro jääkiekkoilijan ura alkoi QMJHL-liigan Rouyn Noranda Huskiesin joukkueessa. Kahden kauden jälkeen Ribeiro käväisi AHL:n playoffseissa. Joukkue oli Fredericton Canadiens. Playoffsien jälkeen Ribeiro palasi Rouyn Noranda Huskiesin joukkueeseen. Siellä hän kerkisi pelata vain kaksi ottelua, kunnes hän siirtyi Quebec Rempartsiin. Puolikkaan kauden jälkeen Ribeiro palasi takaisin AHL:ään, Quebec Citadellesin joukkueeseen, jossa Ribeiro pelasi vain kolme ottelua, kunnes Montreal Canadiens nosti Ribeiron edustusjoukkueeseensa.


title: Mike Ribeiro

text: Canadiensissä Ribeiro pelasi 19 ottelua tehoin 1+1=2. NHL:stä Ribeiro siirtyi Canadiensin farmijoukkueeseen, Hamilton Bulldogsiin. Hamiltonissa Ribeiro pelasi vain kolme ottelua, kunnes Montreal nosti Ribeiron takaisin Canadiensin paitaan. Canadiensissa hän pelasi puolitoista kautta.


title: Mike Ribeiro

text: Työsulkukaudella Ribeiro siirtyi SM-liigaan vahvistamaan Espoon Bluesia. Bluesissa hän pelasi 17 ottelua tehoin 8+9=17. Työsulkukauden jälkeen Ribeiro siirtyi takaisin Montreal Canadiensin joukkueeseen. Siellä hän pelasi yhden kauden, kunnes Dallas Starsin tekemä vaihtoehdotus sai Ribeiron matkaamaan Dallasiin. Vaihdossa Canadiens sai Janne Niinimaan. Ribeiro kaupattiin yhteydessä Starsista Washington Capitalsiin vaihdossa Cody Eakiniin ja toisen kierroksen varausoikeuteen.


title: Mike Ribeiro

text: Capitalsissa Ribeiro pelasi täyden tynkäkauden, 48 ottelua tuottivat tehot 13+36=49. Ribeiro sijoittui joukkueen sisäisessä pistepörssissä toiseksi ja koko NHL:n pistepörssissä kahdenneksitoista. Kesällä 2013 Ribeiron sopimus Capitalsin kanssa päättyi, eikä hänelle tarjottu uutta sopimusta joten Phoenix Coyotes solmi Ribeiron kanssa 4-vuotisen sopimuksen. Sopimuksen arvo on 22 miljoonaa dollaria.


title: Rev Run

text: Joseph Lloyd Simmons (s. 14. marraskuuta 1964 Hollis, Queens, New York) on Yhdysvaltalainen rap-artisti ja Run-D.M.C. hip hop ryhmän perustajajäsenistä yhdessä Darryl "DMC" McDanielsin kanssa. Hänet tunnetaan nimillä DJ Run, Joey Simmons ja Rev Run. Hän on Def Jam Recordingsin perustajan, Russell Simmonsin pikkuveli. Hän oli Run-D.M.C:n laulaja yhdessä hyvän ystävänsä Darryl "DMC" McDanielsin kanssa. Hän alkoi käyttää Rev Run nimeä, kun hänestä tuli pastori. Hänen ensimmäinen työ Rev Run nimellä oli vierailu britti pop-yhtye Liberty X:n Song 4 Lovers kappaleessa Syyskuussa 2005. Simmonsin perheellä on myös tosi-tv ohjelma nimeltä "Run's House" MTV-kanavalla. Run-D.M.C.:n jäsenenä Simmons yhdessä muiden jäsenien kanssa on mahdollinen pääsemään Rock and Roll Hall OF Fameen vuonna 2008.


title: Rev Run

text: Simmons on entisen MC Justinen kanssa naimisissa. Justine on hänen lapsiensa, Russel Simmonsin (Russy) ja Daniel Simmonsin (Diggy), äiti. Justine on äitipuoli Rev Runin kolmelle vanhimmalle lapsille Vanessa Simmonsille, Angela Simmonsille ja Joseph "JoJo" Simmonsille. Lapset ovat hänen edellisestä avioliitostaan Valerie Vaughnin kanssa.


title: Rev Run

text: Vanessa Simmons on Simmonsin vanhin lapsi. Vanessa on syntynyt 1983 ja hän on malli Ford Modeling Agencyssä ja näyttelijä. Angela Simmons on syntynyt 1987 ja hän on valmistunut Fashion High School of New York Cityssä. Hänestä on tulossa "Word Up!" -lehden editoija.


title: Rev Run

text:
26. elokuuta 2006 Justine Simmons synnytti Victoria Anne Simmonsin, joka kuitenkin kuoli pian syntymän jälkeen.
He adoptoivat Miley-nimisen tytön Intiasta vuonna 2008.


title: Rev Run

text: Tänä vuonna Rev Run ja Kid Rock alkavat nauhoittaa uutta albumia nimeltä 'Running with the Kid'.


title: Balls to the Wall

text: Balls to the Wall on saksalaisen heavy metal -yhtye Acceptin vuonna 1983 julkaistu viides studioalbumi.Albumista on julkaistu kaksi erilaista remasteroitua versiota, jotka sisältävät seuraavat bonusraidat:


title: Balls to the Wall

text: Vuoden 2001 Remasteroitu versio


title: Balls to the Wall

text: Vuoden 2002 Remasteroitu versio


title: Camp Davidin kokous 2000

text:
Camp Davidin kokous 2000 oli epäonnistunut yritys saada aikaan pysyvä rauha Israelin ja palestiinalaishallinnon välille. Tärkeimmät osanottajat olivat Yhdysvaltain presidentti Bill Clinton, Israelin pääministeri Ehud Barak ja palestiinalaishallinnon johtaja Jasser Arafat. Kokous alkoi 11. heinäkuuta ja päättyi 25. heinäkuuta. Osapuolet eivät päässeet yhteisymmärrykseen. He antoivat kuitenkin kolmenvälisen lausunnon, johon kirjattiin uusien neuvottelujen suuntaviivoja.
Neljä tärkeintä estettä rauhansopimuksen syntymiselle olivat:


title: Camp Davidin kokous 2000

text: Palestiinalaisneuvottelijat vaativat täyttä itsemääräämisoikeutta Länsirannalle ja Gazan kaistalle. Barak lupasi muodostettavalle palestiinalaisvaltiolle 73 prosenttia Länsirannasta ja Gazan kokonaan.


title: Camp Davidin kokous 2000

text: Pääministeri Barak ehdotti Länsirannalla olevien israelilaiskaupunkien, kuten Ma'ale Adumimin, Giv'at Ze'evin ja Gush Etzionin liittämistä Jerusalemiin. Palestiinalaiset olisivat tällöin saaneet itsehallinnon eräissä pienissä kaupungeissa, jotka liitettiin Jerusalemiin Kuuden päivän sodan jälkeen. Mahmud Abbas, joka tuolloin oli Arafatin neuvottelijana kokouksessa, vaati koko Itä-Jerusalemin luovuttamista Palestiinan itsehallinnolle.


title: Camp Davidin kokous 2000

text: Israelin itsenäisyyssodan aikana noin 700 000 pakolaista lähti kodeistaan. Palestiinalaiset ovat vaatineet täyttä paluumuutto-oikeutta. Israel ei ole suostunut tähän, koska silloin juutalaiset jäisivät vähemmistöön omassa valtiossaan.


title: Camp Davidin kokous 2000

text: Israelin neuvottelijat halusivat sopimukseen seuraavat vaatimukset: Palestiinan ilmatila kuuluu Israelin hallintaan, kriisitilanteessa Israelilla olisi oikeus sijoittaa joukkoja Palestiinan alueelle ja Palestiinan valtion täydellinen demilitarisointi.


title: Herttuakeijuahven

text: Herttuakeijuahven ("Pseudochromis paccagnellae ") on keijuahveniin kuuluva värikäs ja aggressiivinen pieni kala, joka elää luonnossa Indopasifisella merialueella.


title: Herttuakeijuahven

text: Herttuakeijuahven kasvaa noin 6–8 senttimetriä pitkäksi. Vartalo on edestä vaaleanpunainen, takaa oranssinkeltainen. Evät ovat tummemmat.


title: Herttuakeijuahven

text: Herttuakeijuahven on aggressiivinen laji ja puolustautuu itseään suurempia kaloja vastaan. Se sopii muuten riutta-akvaarioon, mutta syö sieltä katkaravut ja viuhkamadot.


title: Herttuakeijuahven

text: Herttuakeijuahvenet syövät pieniä äyriäisiä.


title: Chain Reactor

text: Chain Reactor – Ketjureaktori on suomalaisten arkkitehtien ja ympäristötaiteilijoiden Marco Casagranden ja Sami Rintalan teos Montrealin nykytaiteen biennaaliin vuonna 2002. Teos on teräsrakenteinen, ketjua, graniittipenkit, kivimurskaa. Teoksen koko on 6,8 × 6 × 6 m. Teoksen keskipisteenä on kivinen tulisija.


title: Chain Reactor

text: Tekijät toivoivat ihmisten kokoontuvan tulisijan ympärille palatakseen sitten toimistoihinsa savun haju puvuissaan.


title: CMX (DVD)

text:
CMX on samannimisen yhtyeen lähinnä musiikkivideoita sisältävä DVD-julkaisu. Sen julkaisi Herodes/EMI
19. marraskuuta 2001. DVD oli ensimmäisiä suomalaisia musiikki-DVD:itä. DVD:llä on 15 musiikkivideota, 4 live-taltiointia ja 3 lyhyttä dokumenttia. Levy sisältää myös yhtyeen diskografian ja tarinan vuoteen 2001 saakka. Lisäksi mukana on Puuvertaus-CD-single.


title: Jesús Bonilla

text: Jesús Bonilla (s. 1. syyskuuta 1955 Madrid, Espanja) on espanjalainen näyttelijä, ohjaaja ja käsikirjoittaja.


title: Jesús Bonilla

text: Bonilla valmistui nuoruudessaan näyttelijäksi Madridin teatterikorkeakoulusta. Hän on esiintynyt lukuisissa elokuvissa ja televisiosarjoissa, joissa hänellä on usein ollut komediallisia rooleja. Hän on ollut kaksi kertaa ehdolla Espanjan näyttelijöiden liiton myöntämän "Paras miessivuosa televisiosarjassa" -palkinnon saajaksi. Suomessa Bonilla tunnetaan Santiago Serranon roolistaan espanjalaisessa televisiosarjassa "Serranon perhe" (2003–2008).


title: Jane Saville

text: Jane Saville (s. 5. marraskuuta 1974) on entinen australialainen kävelijä.


title: Jane Saville

text: Saville kilpaili 1990 Plovdivin nuorten MM-kisoissa, joissa sijoittui 5 000 metrin ratakävelyssä kolmanneksitoista ajalla 23.42,46 ja 1992 Soulin nuorten MM-kisoissa, joissa voitti samalla matkalla hopeaa ajalla 21.58,64. Vuonna 1997 hän käveli kävelyn maailmancupissa 10 kilometrin kävelyssä neljänneksikymmenenneksi ajalla 45.19 ja karsiutui Ateenan MM-kisoissa 10 000 metrin ratakävelyn alkuerissä ajalla 46.12,76. Kaksi vuotta myöhemmin hän oli kävelyn maailmancupissa 20 kilometrin kävelyssä kahdeksastoista ajalla 1.31.58 ja Sevillan MM-kisoissa samalla matkalla seitsemäs. Saville johti Sydneyn olympialaisissa 2000 20 kilometrin kävelyä ylivoimaisesti, mutta juuri ennen maalia hänet hylättiin. Hänet hylättiin myös seuraavana vuonna Edmontonin MM-kisoissa.


title: Jane Saville

text: Saville voitti 2002 Kansainyhteisön kisoissa 20 kilometrin kävelyn. Samana vuonna hän voitti lajin maansa mestaruuden ja oli kävelyn maailmancupissa kahdeskymmenesneljäs. Hän uusi Australian mestaruutensa myös vuonna 2003. Pariisin MM-kisoissa samana vuonna hän oli yhdestoista ajalla 1.30.51. Seuraavana vuonna hän käveli neljänneksi kävelyn maailmancupissa ajalla 1.27.44 ja voitti olympiapronssia Ateenan olympialaisissa. Helsingin MM-kisoissa 2005 hän oli kahdeskymmenes, mutta seuraavana vuonna Melbournen Kansainyhteisön kisoissa hän voitti kultaa ennen hopealle sijoittunutta siskoaan Natalieta. Samana vuonna hän voitti Australian mestaruuden ja sijoittui kävelyn maailmancupissa seitsemänneksi. Vuonna 2008 Saville oli seitsemäs kävelyn maailmancupissa ja kahdeskymmenes Pekingin olympialaisissa.


title: Jane Saville

text: Saville lopetti uransa alkuvuodesta 2009. Hän on naimisissa pyöräilijä Matt Whiten kanssa.


title: N-Trance

text: N-Trance on brittiläinen elektronista musiikkia tekevä yhtye, joka vaikutti erityisesti 1990-luvulla.


title: N-Trance

text: Yhtyeen tunnetuimpia kappaleita on muun muassa ""Set You Free"", ""Forever"" ja alun perin yhtye Bee Geesin vuonna 1977 esittämän ""Stayin' Alive"" -kappaleen coverversio, josta tuli maailmankuulu. Suomessakin kappale pysyi Suomen virallisella listalla kaksi viikkoa sijalla 2. joulukuussa 1995.


title: Lily Pons

text: Alice Joséphine ”Lily” Pons (12. huhtikuuta 1898 – 13. helmikuuta 1976) oli ranskalais-yhdysvaltalainen koloratuurisopraano.


title: Lily Pons

text: Pons syntyi Draguignan’ssa lähellä Cannesia ja opiskeli pianonsoittoa Pariisin konservatoriossa. Ensimmäisen maailmansodan aikana hän esiintyi sotilaille Pariisin sairaaloissa. Hän aloitti vuonna 1925 sopraano Dyna Beumerin rohkaisemana laulunopintonsa Albert de Gorostiagan johdolla.


title: Lily Pons

text: Pons teki menestyksekkään oopperadebyyttinsä Léo Delibesin "Lakméssa" Mulhousessa 1928. Impresario Giovanni Zenatello tutustui häneen ja vei hänet New Yorkiin tutustumaan Metropolitan-oopperan silloiseen johtaja Giulio Gatti-Casazzaan. 3. tammikuuta 1931 Yhdysvalloissa ennestään tuntematon sopraano teki Metropolitan-debyyttinsä Lucian roolissa Gaetano Donizettin "Lucia di Lammermoorissa".


title: Lily Pons

text: Pons osoittautui välittömäksi menestykseksi ja hän toimi Metropolitan-oopperan sopraanona peräti kolmen vuosikymmenen ajan. Hänen yleisimmät roolinsa olivat Lucia, Lakmé, Gilda (Verdi: "Rigoletto") ja Rosina (Rossini: "Sevillan parturi"). Viimeisessä esiintymisessään Metropolitan-oopperassa 14. joulukuuta 1960 hän tulkitsi ”Caro nome” -aarian "Rigolettosta".


title: Lily Pons

text: Pons teki vierailevia esiintymisiä muun muassa Pariisin Opéra Garnierissa, Lontoon Covent Gardenissa, Brysselin La Monnaiessa ja Buenos Airesissa Teatro Colónissa sekä Chicagon ja San Franciscon oopperoissa. George Gershwin oli säveltämässä hänelle kappaletta, joka kuitenkin jäi kesken säveltäjän kuoltua aivokasvaimeen vuonna 1937.


title: Lily Pons

text: Pons oli vuosina 1938–1958 naimisissa kapellimestari André Kostelanetzin kanssa. Vuonna 1940 Pons sai Yhdysvaltain kansalaisuuden. Hän sairastui haimasyöpään ja menehtyi sairauteensa Dallasissa 77 vuoden ikäisenä. Pons oli Légion d'Honneurin jäsen, ja hänellä on tähti Hollywood Walk of Famella.


title: Snap!

text: Snap! on saksalainen elektronista musiikkia ja eurodancea tekevä yhtye. Yhtye oli suosionsa huipulla 1990-luvulla. Yhtyeen laulajat ovat Michael Münzing ja Luca Anzilott.


title: Snap!

text: Yhtyeen tunnetuimpia kappaleita ovat vuonna 1990 julkaistu "The Power" ja vuoden 1992 "Rhythm is a Dancer", jotka nousivat monissa maissa listaykkösiksi.


title: Lord High Admiral

text: Lord High Admiral on englantilainen arvonimi, jonka haltija aikanaan vastasi kuninkaallisesta laivastosta, "Royal Navysta". Arvonimi on perustettu vuoden 1400 tienoilla.


title: Lord High Admiral

text: Lord High Admiral vastasi alkujaan laivaston operatiivisesta johdosta, kun merineuvosto ("Council of the Marine") vastasi hallinnollisista asioista. Kuningas Kaarle I siirsi Lord High Admiralin tehtävät 1628 toimikunnan hoidettavaksi (""in commission"") ja laivaston hallinta siirtyi amiraliteettilautakunnalle ("Board of the Admiralty"). Tämän jälkeen tehtävä sirtyi edestakaisin toimikunnan ja lordin välillä, mutta vuodesta 1709 laivasto on pysynyt lautakunnan (amiraliteetin) johdon alaisena. Amiraliteettilautakuntaan kuului sekä amiraaleja ("Sea Lords") että siviilipoliitikkoja ("Civil Lords"). Royal Navyn operatiivisen komentajan nimitys on edelleen "First Sea Lord". Amiraliteettilautakunnan puheenjohtaja oli "First Lord of the Admiralty" (meriministeri), joka oli vuodesta 1806 siviili.


title: Lord High Admiral

text: Vuonna 1964 Amiraliteetin tehtävät siirrettiin uudelle Admiralty Boardille puolustusneuvoston alaisuuteen osaksi puolustusministeriötä.


title: Lord High Admiral

text: Arvonimi "Lord High Admiral of the United Kingdom" oli vuosikymmenet palautettuna monarkille, kunnes kuningatar nimitti kesäkuussa 2011 tehtävään puolisonsa, Prinssi Philipin tämän 90-vuotispäivänä.


title: Lord High Admiral

text: Lisäksi on olemassa arvonimi "Vice-Admiral of the United Kingdom", joka oli alun perin Lord High Admiralin varamies.


title: Rodrigo

text: Rodrigo tarkoittaa seuraavia asioita ja henkilöitä:


title: 3-pentanoni

text: 3-pentanoni on orgaaninen yhdiste (ketoni) ja se on huoneenlämmössä (20 °C) olomuodoltaan väritöntä nestettä, jolla on tunnusomainen haju. Sen kemiallinen kaava on CHO ja rakennekaava on CHCHCOCHCH. 3-pentanonista käytetään myös nimityksiä "dietyyliketoni", "dimetyyliasetoni" ja "metasetoni".


title: 3-pentanoni

text: 3-pentanonin moolimassa on 86,13 g/mol, sulamispiste −42 °C, kiehumispiste 102 °C, suhteellinen tiheys (25 °C:n lämpötilassa) 0,81 g/cm, leimahduspiste 13 °C (o.c.), itsesyttymislämpötila 452 °C ja CAS-numero 96-22-0. 3-pentanoni liukenee kohtalaisesti veteen.


title: 3-pentanoni

text: 3-pentanonin on helposti syttyvää ja sen höyry on ilmaa raskaampaa. Aine reagoi kiivaasti hapettimien kanssa sekä syövyttää monia muoveja.


title: 3-pentanoni

text: 3-pentanonia valmistetaan dekarboksyloimalla propaanihappoa. Tässä reaktiossa katalyyttinä käytetään mangaanidioksidia, zirkoniumdioksidia tai toriumdioksidia. Toinen tapa on eteenin hydroformylointi, jota katalysoivat kobolttikompleksit. Yhdistettä käytetään maalien liuottimena ja lätöaineena valmistettaessa orgaanisia yhdisteitä, kuten trimetyylifenolia, E-vitamiinia, väriaineita ja herbisideja. Sitä voidaan käyttää myös hajusteissa.


title: 3-pentanoni

text: Lyhytaikaisessa altistumisessa aine ärsyttää silmiä, ihoa ja hengitysteitä. Pidempiaikainen ja toistuva altistuminen nesteelle kuivattaa ihoa.


title: Freddie Prinze

text: Frederick Karl Pruetzel eli Freddie Prinze (22. kesäkuuta 1954 – 29. tammikuuta 1977) oli yhdysvaltalainen näyttelijä ja stand up ‑koomikko. Hänet muistetaan parhaiten tähtiroolistaan sarjassa "Chico and the Man" vuosina 1974–1977. Hän sai roolistaan Golden Globe ‑ehdokkuuden vuonna 1977.


title: Freddie Prinze

text: Prinze meni lokakuussa 1975 naimisiin Katherine Cochranin kanssa. Pari sai yhden pojan, tulevan näyttelijä Freddie Prinze Jr.:n (s. 8. maaliskuuta 1976). Vaimo haki Prinzestä avioeroa tämän jouduttua vuonna 1976 pidätetyksi ratista lääkkeiden päihdyttämänä. Prinzellä oli myös huumeongelmia, jotka saivat hänet näyttämään riutuneelta ja paljon ikäistään vanhemmalta.


title: Freddie Prinze

text: Prinze sai lopulta lähestysmiskiellon. Masennuksen, esiintymispelon ja huumeongelmien vaivaamana hän ampui itseään hotellihuoneessaan, vaikka manageri Marvin ”Dusty” Snyder yritti estää, ja menehtyi sairaalassa 29. tammikuuta. Hänellä on tähti Hollywood Walk of Famella.


title: Rubiinipoma

text: Rubiinipoma ("Liopropoma rubre") on meriahveniin kuuluva kala.


title: Rubiinipoma

text:
Rubiinipoma kasvaa noin 8 cm pitkäksi. Sen vartalo on pitkittäissuuntaan puna-oranssiraitainen; pyrstössä ja selkäevässä on mustat täplät.
Rubiinipoma elää luonnossa Karibialla.


title: Rubiinipoma

text: Rubiinipoma on rauhallinen ja sopii muuten riutta-akvaarioon, mutta syö sieltä pienimmät kalat ja katkaravut.


title: Rubiinipoma

text: Rubiinipomat syövät lihapitoista ruokaa: pieniä kaloja ja äyriäisiä. Akvaariossa ne huolivat lihapitoista lisäruokaa, mutta ovat herkkiä veden laadulle.


title: Barbara McDermott

text: Barbara Winifred Anderson McDermott (15. kesäkuuta 1912 – 12. huhtikuuta 2008) oli vanhin elossa oleva RMS Lusitanian upottamisesta 7. toukokuuta 1915 pelastunut. Hän oli yhdysvaltalainen. Onnettomuuden jäljiltä on enää elossa vain Audrey Lawson-Johnston, joka oli onnettomuuden sattuessa parin kuukauden ikäinen.


title: Barbara McDermott

text: McDermottilla oli selviä muistikuvia onnettomuudesta kysyttäessä kesällä 2002.


title: Émile Jaques-Dalcroze

text: Émile Jaques-Dalcroze (6. heinäkuuta 1865 Wien – 1. heinäkuuta 1950 Geneve) oli sveitsiläinen musiikkipedagogi, säveltäjä ja rytmiikkaopetuksen uranuurtaja, jonka ajatukset ovat vaikuttaneet varsinkin 1900-luvun musiikin- ja liikunnanopetukseen sekä myös tanssiin ja näyttelijäntaiteeseen. Hän on kehittänyt oman liikuntarytmiikan opetusmetodin, eurytmiikan.


title: Émile Jaques-Dalcroze

text: Jaques-Dalcroze opiskeli sävellystä Anton Brucknerin johdolla Wienissä ja Léo Delibesin ja Gabriel Faurén johdolla Pariisissa. Vuonna 1892 hän alkoi opettaa harmoniaa Geneven konservatoriossa, mutta huomasi pian, ettei tuolloinen teoriaan ja instrumentin käsittelyyn perustuva opetustapa ollut kovin tuloksellinen. Dalcroze päätteli, että musiikkia pitäisi opiskella fyysisen suorituksen kautta. Hän oivalsi, että musiikin rytmi vetoaa ihmisen lihaksistoon ja hermostoon ja alkoi sommitella yksinkertaisia kävelyyn perustuvia rytmiharjoituksia. Konservatoriossa uutta metodia vastuttettiin ja Dalcroze joutui eroamaan 1904, mutta perusti heti oman koulun Geneveen.


title: Émile Jaques-Dalcroze

text: Vapaa tanssi otti samoihin aikoihin ensiaskeleitaan ja mm. Isadora Duncan esiintyi Euroopassa. Duncanin tanssin arvellaan vaikuttaneen Dalcrozen metodiin, joka alkoi kiinnostaa musiikin- ja liikunnaopettajien lisäksi myös tanssi- ja teatteriväkeä – sekä yleensä kasvattajia. Syntyi kiistoja siitä, onko kyseessä musiikin, tanssin vai voimistelun opetus. Dalcroze itse totesi eurytmiikan eroavan perusteiltaan tanssista siinä, että se ei tulkiste musiikkia, vaan sen rakennetta. Hänen mielestään sen opit sopivat niin tanssijoille, muusikoille kuin näyttelijöillekin.


title: Émile Jaques-Dalcroze

text: 1907 Dalcroze kiteytti eräässä artikkelissa ajatuksiaan seuraavasti:


title: Émile Jaques-Dalcroze

text: Dalcrozen opetus herätti aikanaan suurta kiinnostusta ja 1900–1912 hän opetti, luennoi ja demonstroi oppiaan eri puolilla Eurooppaa. Dohrnin tehtailija-veljekset rakennuttivat Dresdenin lähelle Hellerauhun hänelle koulun. Mm. Sergei Djagilev ja Vaslav Nijinski vierailivat siellä tutustuttuaan hänen opetukseensa aiemmin jo Pietarissa. Helleraun koulun oppilas Miriam Ramberg (myöhemmin Marie Rambert) tulikin auttamaan Nijinskiä "Kevätuhri"-baletin harjoittamisessa ja erityisesti Igor Stravinskin musiikin hankalassa rytmissä. Rambertista tuli myöhemmin englantilaisen baletin uranuurtaja. Sveitsiläinen Jeanne de Salzmann, josta tuli myöhemmin G. I. Gurdjieffin opetuksen seuraaja ja jatkaja, opiskeli Helleraussa Dalcrozen johdolla. Adolphe Appia oli Dalcrozen läheinen ystävä ja työtoveri vuodesta 1906 aina kuolemaansa 1928 saakka – ja toimi jopa kymmenisen vuotta Helleraussa opettajana. Myös Vsevolod Meyerholdia kiinnostivat Dalcrozen ideat ja hän onkin todennut, että vasta Dalcrozen rytmiteoriat ja Duncanin tanssi saivat näyttelijät ajattelemaan eleen ja liikkeen merkitystä näyttämöllä. Säveltäjä-musiikkipedagogi Carl Orff on myös selvästi ottanut opetusmetodiinsa ("Orff Schulwerk") vaikutteita Dalcrozelta.


title: Émile Jaques-Dalcroze

text: Ensimmäisiin suomalaisiin tanssijoihin kuuluva Maggie Gripenberg opiskeli Helleraussa. Tärkeimmät aineet olivat rytmillinen voimistelu, "solfége" (solfaus, säveltapailu), improvisointi ja ruumiinharjoitukset. Gripenberg itse toteaa saaneensa opinnoistaan työlleen pohjan, jolta itse rakentaa eteenpäin. Helleraussa opiskeli myös lausuntaa ja tanssia yhdistänyt Martta Bröyer.


title: Émile Jaques-Dalcroze

text: Dalcrozen ansio lienee ollutkin hänen kykynsä mullistaa ihmisten ajatuksia sitomatta niitä mihinkään pedanttiin järjestelmään. Hänen ajatuksensa vaikuttavatkin edelleen musiikinopetuksessa, musiikkiterapiassa, liikunnanopetuksessa ja yleisesti musiikillisessa ajattelussa, vaikkei häntä niiden ensimmäiseksi kirjaajaksi aina tiedetäkään.


title: Kuivausrumpu

text: Kuivausrumpu on kodinkone, jolla kuivataan kosteus pyykistä, esimerkiksi pesukoneen käytön jälkeen. Laitteen toiminta on samankaltainen kuin pyykinpesukoneen, jossa metallinen sylinteri, rumpu, pyörittää tekstiilejä. Rummun sisältämää ilmaa lämmitetään, jotta kosteus vaatteista haihtuu.


title: Kuivausrumpu

text: Kosteus yleensä tiivistetään vedeksi (kondensoiva kuivaaja) ja varastoidaan tyhjennettävään säiliöön tai poistetaan letkua pitkin viemäriin. Kosteus voidaan myös poistaa ulos puhallettavan ilman mukana tuuletusventtiiliin tai ilmanvaihtohormiin.


title: Kuivausrumpu

text: Kuivausrumpu saattaa synnyttää hankaussähköä kahden eri aineen hangatessa toisiaan.


title: Kuivausrumpu

text: Ranskalainen keksijä M. Pochon valmisti ensimmäisen käsin veivattavan kuivausrummun vuonna 1800.


title: Ukkosen ennakointi

text: Ukkosen ennakointi tarkoittaa tapoja, joiden avulla voidaan päätellä, onko tulossa ukkosta. Luotettavaa tapaa ennustaa ukkosta ei ole, koska ukkonen on monesti nopeasti kehittyvä ja siksi vaikeasti ennustettava sääilmiö. Ennakointitavat voidaan jakaa kolmeen tyyppiin:


title: Ukkosen ennakointi

text: Ukkosen syntyyn vaikuttaa ilmakehän kolmiulotteinen rakenne jopa 15 km:n korkeuteen asti. Sitä on vaikea mitata omilla havainnoilla, mutta pilvien muoto ja liike antaa epäsuoraa tietoa ylemmän ilmakehän olosuhteista.


title: Ukkosen ennakointi

text: Kaukokartoitusvälineistä ukkosta voi ennustaa säätutkilla, salamanpaikantimilla ja jossain määrin myös satelliittikuvilla. Tiheä salamointi pilvien tulosuuntaisella puoliskolla ennustaa ukkosta, ja myös rankka sade tutkakuvassa pilvien tulosuunnassa. Ukkospilvet näkyvät monesti melko terävärajaisina pyöreinä tai soikeina rankan sateen alueina. varsinaisia kaukokartoituslaitteita voi täydentää muilla hiukan samaan tapaan toimivilla laitteilla, esimerkiksi radion rätinä keskipitkillä tai pitkillä aalloilla kertoo kohtalaisen lähellä olevasta ukkosesta.


title: Ukkosen ennakointi

text: Ukkosta voi koettaa ennustaa internetistä katsomalla ennusteita, esimerkiksi ilmakehän epävakaisuutta kuvaavia Cape-lukuja. Nämäkään ennusteet eivät sano, tuleeko ukkonen johonkin tiettyyn aikaan, mutta antavat ainakin kuvan siitä onko ukkosta ilmassa.


title: Ukkosen ennakointi

text: Lämpöukkoset kehittyvät lämpimässä ilmamassassa, jolloin ennen ukkosta on kuuma, hiostava ja kostea ilma. Yökin on usein lämmin ja ilma kosteaa päivälläkin. Ilmamassan kosteussisältöä kuvastavan kastepisteen voi tarkistaa esimerkiksi lentoasemien metar-havainnoista. Yhdysvalloissa on arvioitu, että lämpöukkosten syntymiseen tarvitaan vähintään 13 asteen kastepiste. Muita ukkostyyppejä voi kehittyä, vaikka kastepiste maanpinnan lähellä olisi alempikin. Suomessa lämpöukkosia on suhteellisen vähän, ja ukkoset liittyvät joko rintamiin tai ilmamassaukkosissa troposfäärin yläosan kylmenemiseen.


title: Ukkosen ennakointi

text: Vallinharjapilvi kertoo epävakaasta ilmakehästä ja siten kohonneesta ukkosriskistä. Vallinharja- tai kokkarepilven havaitsemisesta on ukkoseen ehkä 3–18 tuntia.


title: Ukkosen ennakointi

text: Pienet kauniin ilman kumpupilvet voivat kasvaa isommiksi kukkakaalimaisiksi pilviksi ja edelleen kuuro- ja ukkospilviksi. Samoin kumpupilvien kasvu leveyttään korkeammiksi korkeiksi iltapäivällä ja illalla. Ukkosta voi enteillä kumpupilvitiheyden äkillinen lisääntyminen ja korkeuden kasvu tietystä taivaan suunnasta alkaen. Monesti terävärajaiset kumpupilvet tietävät todennäköisemmin ja/tai voimakkaampaa ukkosta kuin pehmeärajaiset. Mutta pehmeärajaiset kumpupilvet suhteellisen kuuman päivän aamuna ja aamupäivällä voivat kertoa ilmakehän kosteudesta ja sitä myötä ukkosriskistä.


title: Ukkosen ennakointi

text: Usein ukkonen liittyy matalapaineeseen eli kylmän tai lämpimän rintaman saapumiseen. Ilmanpaineen lasku ja tuulen voimistuminen voivat kertoa lähestyvästä matalapaineesta ja ukkosesta. Mutta tyyni tai heikkotuulinen ilma voi kertoa paikallisten niin sanottujen ilmamassaukkosten kehittymisestä. Sadekuuro tai kaukana näkyvät tummat tai vaaleat pilvestä alas ulottuvat sadeviirut voivat kieliä myös ukkosen riskistä.


title: Ukkosen ennakointi

text: Välitöntä ukkosta ennustaa valtavan suuren korkean valkean pilvivallin tai pilven lähestyminen, jossa näkyy tumma alasosa sinimustana. Vaikkei pilvi vielä jyrisisikään, on syytä hakeutua suojaan. Ukkospilvet voivat olla valtavia kumpupilviä, tai alasinpilviä.


title: Ukkosen ennakointi

text: Viimeinen varoitus ukkosesta on monesti hyvin korkean pilvivallin tai pilvirintaman tai yksittäisen pilven lähestyminen. Tämä on varoittava merkki varsinkin, jos taivas on muuten melko pilvetön. Pilvirintamassa näkyy tornimaisia tai valtavan leveitä valtavia kumpupilviä ja kuuro- ja ukkospilviä. Rintaman kuuropilvi- tai ukkosluonteisuus saattaa näkyä etäälle siitä, että kumpupilven yläosassa on kuitusta rakennetta, monesti kukkakaalin tai alasimen muodossa.


title: Ukkosen ennakointi

text: Taivaalla esiintyy joskus paljonkin alasinpilviä, vaikkei ukkosta tulekaan. Se liittyy usein kylmään rintamaan mutta voi olla muunlaisen sääjärjestelmän osa. Horisontissa oleva pilvirintama voi olla hyvinkin lähellä alle tunnissa. Ukkospilvien valkeat kuitumaiset yläosat näkyvät jopa 30–300 km:n päähän, jos näkyvyys on hyvä, mikä ei ole tavallista ennen ukkosta. Joskus ukkospilvivallia on vaikea tai mahdoton erottaa läheltäkään taivaan suuren sameuden tai muiden pilvien takia. Vasta 10–30 km:n etäisyydeltä näkyy ukkospilven mustanharmaa alapuoli, ja siltä etäisyydeltä ukkospilvi voi saavuttaa havaitsijan 10–60 minuutissa. Jos pilvirintama on ojennetun käden päässä olevan vaaksan korkuinen, se voi olla jo 40–50 km:n päässä. Jo tällöin kannattaa valmistautua hiljalleen siirtymään sisätiloihin. Ukkosen jyrinä kuuluu 10–20 km:n päähän. Ukkospilvi voi liikkua tämän matkan 15 minuutissa – tunnissa, ja positiivinen maasalama voi iskeä maahan 10 km:n päähän negatiivisista salamista.


title: Ukkosen ennakointi

text: Pilvirintama voi hohtaa etäällä kauniin valkoisena, siinä näkyy ehkä alasinmaisia pilviä ("Cumulonimbus incus") tai suuria kukkakaalin muotoisia kumpupilviä, "Cumulus congestus" ja "Cumulonimbus calvus". Kun pilvirintama on aivan lähellä, näkyy korkealle kohoava valkea pilviseinämä, ja pilven tumma alapuoli, joka sataa ja ehkä myös salamoi.


title: Ukkosen ennakointi

text: Ukkonen saattaa olla lähellä, jos jonkun kumpupilven alasin ulottuu miltei pään päälle, ja tietyssä taivaan suunnassa näkyy tummanharmaa, tai sinimusta pilvi. Pilven alla ja sivulla olevat repalepilvet voivat kulkea sivuttain ukkosen kanssa tai vastakkaiseen suuntaan, ja hämätä katsojaa uskomaan ettei ukkonen tule päälle. Kaiken kukkuraksi ukkonen voi liikkua toiseen suuntaan kuin muut alapilvet. lähinnä kumpupilvet ja kumpukerrospilvet. Tämä johtuu siitä, että uusia ukkospilviä syntyy monesti olemassa olevan pilven sivulle. Näin voimakas ukkonen saattaa näyttää säätutkan kuvassa "kiemurteleven kuin mato" kun heikommat sadekuurot liikkuvat suorempaan.


title: Ukkosen ennakointi

text: Ukkonen voi joskus alkaa arvaamatta aivan pään päällä, mutta tätäkin enteilevät korkeat kumpupilvet tai kokonaan tumma pilvinen taivas. Aivan ukkospilven edellä voi kulkea myös vyörypilvi.


title: Ukkosen ennakointi

text: Myös okluusiorintamassa voi esiintyä ukkosta, etenkin yöukkosta.


title: Ukkosen ennakointi

text: Laitteiden avulla voidaan paikantaa missä on ukkosta ja liikkuuko se kohti. Tällaiset ennusteet eivät ole kovin pitkiä eivätkä kovin varmoja. Ne eivät voi ennustaa sääjärjestelmän ensimmäistä salamaniskua, ja lähestyvä järjestelmä voi lopettaa ukkostamisen ennen kuin se tulee päälle. Yksittäinen ukkossolu elää 20–30 minuuttia, järjestäytynyt kuuropilvialue tyypillisesti noin kuusi tuntia.


title: Ukkosen ennakointi

text: Säätutkan kuvassa ukkospilvi näkyy terävänä täplämäisenä tai pitkulaisena erittäin rankan sateen alueena, joka on usein merkitty oranssina, punaisena tai violettina. Varsinkin punainen isohko läiskä on melko varmasti rankkasadetta satava ukkospilvi. Jos tämä täplä näyttää tutkassa ajan myötä kasvavan ja tulevan kohti, on syytä varautua ukkoseen. Monissa ilmaisissa internetin sadetutkissa ukkosta on tällä tavoin vaikea ennustaa, sillä ne näyttävät sadetietoa 1–4 tuntia ajastaan jäljessä, mutta esimerkiksi tunnin takainen sadetutkakuva antaa kuurojen päälle tulemisesta jonkinlaisen kuvan.


title: Ukkosen ennakointi

text: Ukkosen mahdollisuus on sadetutkan mukaan kohonnut, jos kohti näyttää tulevan kasvavia kuuropilviä. Ukkosen mahdollisuus on suuri, jos alle 100n kilometrin päähän syntyy suurehkoja terävärajaisia rankan sateen alueita, jotka ovat useammin ukkospilviä. ukkosen mahdollisuus on suuri, vaikka ensimmäiset tutkassa alle 100 km:n päässä olevat pilvet eivät tulisikaan kohti, vaan menisivät pois. Näiden pilvien vaneveteen voi kesällä alle tunnin sisään kehittyä ukkosia. jos sadetutkassa tulee vaikkapa pilvien yleisestä tulosuunnasta alle 45 asteen päähän iso ukkospilvi, pilvi voi tulla päälle, koska ukkonen voi liikkua eri suuntaan kuin muut pilvet.


title: Ukkosen ennakointi

text: Salamanpaikannin, joka on sadetutkaa yksinkertaisempi, näyttää salamaniskun etäisyyden ja suunnan. Monesti pelkkä salamaniskujen määrä minuutissa kertoo ukkosen mahdollisuudesta. Jos paikantimen kuvassa näyttää "tikkaavan" tiheästi 1-2 salamaa minuutissa, ukkosriski on kohonnut. Yli 5 salamaa minuutissa viittaa siihen, että ukkonen saattaa/on saattanut tulla kuuloetäisyyden päähän. Yli 15 salamaa minuutissa tietää melko varmasti ukkosta. Silti esimerkiksi 1 salaman minuutissa päästävä ukkonen voi olla pään päällä, vaikka laajoilla alueilla olisi muuten ukkosetonta. Monissa salamanpaikantimissa on näyttö, joka kertoo yksittäisten ukkosmyrskyjen sijainnit. 3 tai yli ukkosmyrskyä merkitsee, että sää on ukkostyyppinen.


title: Ukkosen ennakointi

text: Usein salamointi suunnilleen pilvien tulosuunnasta vaikkapa 60 kulma-asteen tarkkuudella kertoo kohonneesta ukkosuhasta, jos sitä on alle 200 km:n etäisyydellä. Jos pilvien tulosuuntaa ei tiedä, voi sen sijasta käyttää tuulen suuntaa. Hälyttävää on, jos salamointia on jatkuvasti alle 30 kilometrin päässä. Ukkosriski ei ole yleensä suuri, jos salamointi näyttää olevan ukkostutkassa sillä puoliskolla, jonne pilvet näyttävät menevän. Ukkostutkan ja kohtalaisen reaaliakaisen sadetutkan kuvasta saa yleensä vahvat tiedot ukkosuhasta. Varmasti ukkosen tuloa ei ukkostutkakaan pysty ennustamaan, sillä ukkonen voi alkaa yllättäen aivan pään päällä kasvaneesta kuuropilvestä.


title: Ukkosen ennakointi

text: Kuuropilvien alasimet näkyvät hyvin satelliittikuvissa. Satelliitti näkee kuitenkin vain ylimmän pilvikerroksen. Paras satelliittikanava konvektiopilvien tunnistamiseen on suuren resoluution näkyvän valon kanava, mutta se ei ole öiseen aikaan käytettävissä. Vertaamalla tutka- ja satelliittialgoritmeja maanpinnalta tehtyihin havaintoihin on todettu, että automaattisilla kaukokartoituskuvien luokittelumenetelmillä voidaan tunnistaa 50-60% kuuropilvistä, ja vääriä hälytyksiä tulee runsaasti.


title: Ukkosen ennakointi

text: Radion rätinä varsinkin keskipitkillä tai pitkillä aalloilla (SW short waves, MW medium waves, LW long waves) voi kertoa lähestyvästä ukkosesta, varsinkin jos voimistuu.


title: Ukkosen ennakointi

text: Numeeristen sääennustusmallien erotuskyky on liian huono yksittäisen ukkossolun kehityksen tarkkaan ennustamiseen. Monissa sääennusteissa mainitaan alueellisesti kohonneen ukkosriskin alueet seuraavalla päivälle. Ilmatieteen laitos antaa viralliset varoitukset..


title: Ukkosen ennakointi

text: Verkossa on monia karttoja, joissa ennustetaan ilmakehän epävakaisuutta kuvaavia lukuja, joita ovat muun muassa pilven toppi, Cape ja Lifted. Nämäkään eivät kerro, osuuko ukkospilvi kohdalle, mutta antavat osviittaa ukkosen mahdollisuudesta.


title: Ukkosen ennakointi

text:
Monessa CAPE- tai lifted-kartassa sääkartassa varsinkin vihreä, keltainen, oranssi ja punainen tarkoittavat voimakkaille ukkosille ominaista säätä. Ukkosta tulee myös, jos ollaan vaaleansinisellä tai turkoosilla alueella. Esimerkki melko tarkasta mutta ei aina hyvin päivitetystä ennusteesta on Suomen sääkeskuksen MLCape-ennuste. ja neljän kerroksen Lifted Suomen olossa karkeasti Cape 250 tietää ukkosta, 350 kovaa ukkosta. Myrskytuulta syntyy viimeistään, kun Cape on 800. Trombit ovat pienemmälläkin Capella mahdollisia.
Senhetkisen salamoinnin näyttäviä ukkostutkia


title: Aldi

text: Aldi (lyhennys sanoista ALbrecht DIskont) on saksalainen halpakauppaketju, jonka juuret juontavat vuonna 1913 perustettuun elintarvikeliikkeeseen. Aldi on Saksan suurin ja yksi maailman suurimmista halpakauppaketjuista. Sillä on noin 7 600 liikettä yhteensä 15 eri maassa. Aldi-konserni jakautuu kahtia pohjoiseen Aldi-Nordiin (Pohjois-Saksa, Belgia, Tanska, Ranska, Luxemburg, Alankomaat, Puola, Portugali ja Espanja) ja eteläiseen Aldi-Südiin (Etelä-Saksa, Australia, Itävalta, Irlanti, Slovenia, Sveitsi, Iso-Britannia ja Yhdysvallat). Aldin pääkilpailija on toinen saksalainen halpakauppaketju Lidl.


title: Aldi

text: Ketjun menestyksen luojat olivat veljekset Karl ja Theo Albrecht. Heidän äitinsä Anna Albrecht perusti vuonna 1913 elintarvikeliikkeen. Pojat ottivat sen haltuunsa vuonna 1946 ja ryhtyivät laajentamaan sitä ketjuksi niin, että vuonna 1960 ketjuun kuului jo 1 913 myymälää.


title: Stewart McKinney

text: Stewart Brett McKinney (30. tammikuuta 1931 – 7. toukokuuta 1987) oli yhdysvaltalainen poliitikko. Hän kuului Yhdysvaltain republikaaniseen puolueeseen ja istui edustajainhuoneessa Connecticutista vuodesta 1971 saakka.


title: Stewart McKinney

text: McKinney oli ensimmäinen AIDSiin kuollut Yhdysvaltain kongressin jäsen. Hänen lääkärinsä uskoi HIVin siirtyneen hänen elimistöönsä vuonna 1979 sydänleikkauksen yhteydessä tehdystä verensiirrosta.


title: Stewart McKinney

text: Stewart McKinney oli naimisissa Lucie McKinneyn (o.s. Cunningham) kanssa, jonka kanssa hänellä oli viisi lasta. Myös heidän nuorin lapsensa, John McKinney, on poliitikko.


title: Luoma-ahon koulu

text: Luoma-ahon koulu on Alajärven kaupungissa, Luoma-ahon kylässä, noin 13 kilometriä kaupungin keskustasta sijaitseva peruskoulun ala-aste. Luoma-ahon koulupiiri perustettiin 1923, ja seuraavana vuonna valmistui ensimmäinen koulurakennus, jossa silloinen kansakoulu aloitti toimintansa. Koululle valmistui lisärakennus syksyllä 1962.


title: Luoma-ahon koulu

text: Nykyään koulussa on oppilaita noin 30 ja kaksi opettajaa. Koulua uhkasi lakkauttaminen 1. elokuuta 2007 alkaen, mutta Alajärven kaupungin ja Luoma-ahon kyläläisten välillä tehdyn palvelutuottajasopimuksen mukaan koulu jatkaa toimintaansa toistaiseksi.


title: Kobolttipyöröpää

text:
Kobolttipyöröpää ("Assessor macneilli") on pyöröpäihin kuuluva kala.
Kobolttipyöröpää kasvaa noin 7 cm pitkäksi. Se on väriltään koboltinsininen.


title: Kobolttipyöröpää

text: Kobolttipyöröpää elää luonnossa Korallimerellä.


title: Kobolttipyöröpää

text: Kobolttipyöröpää on rauhallinen ja sopii riutta-akvaarioon. Uros valtaa reviirin, ja siksi kaksi urosta ei yleensä sovi samaan akvaarioon. Luonnossa ne elävät jopa sadan yksilön parvissa. Se viihtyy parhaiten altaassa, jossa on piilopaikkoja: luolia ja koloja.


title: Kobolttipyöröpää

text: Kobolttipyöröpäät syövät lihapitoista ruokaa, ja tarvitsevat mielellään kaksi ruokintakertaa päivässä.


title: Panzerjäger I

text: Panzerjäger I eli 4.7cm PaK(t) (Sf) auf Panzerkampfwagen I. ("tankin metsästäjä") oli natsi-Saksan ensimmäinen toisessa maailmansodassa käytetty panssarintorjuntavaunu.


title: Panzerjäger I

text: Panzerkampfwagen I oli alun perin tarkoitettu koulutusvaunuksi. Niitä käytettiin kuitenkin Puolassa, koska ei ollut saatavilla raskaampia panssarivaunuja. Koska vaunu oli todella heikosti aseistettu (vain kahdella konekiväärillä), alustaa aiottiin käyttää muihin tarkoituksiin (esimerkiksi panssarintorjuntavaunuiksi ja telatykeiksi, Sturmpanzer I). Ensimmäinen ehdotus oli se, että asetetaan alustalle 37 mm panssarintorjuntatykki, mutta koska tykki oli riittämätön, se vaihdettiin voimakkaampaan tšekkoslovakialaiseen 47 mm tykkiin. Vaunu oli helposti suunniteltu, siinä oli Panzerkampfwagen I:n alusta ja tykki ohuen panssarin suojaama, joka oli avoinna sivulta ja takaa.


title: Panzerjäger I

text: 1940-luvun alussa tykki pystyi tuhoamaan suurimman osan kaikista panssarivaunuista ja sitä käytettiin pohjois-Afrikassa ja operaatio Barbarossan alussa, missä huomattiin, että siinä oli huono suoja ja tykin teho laski raskaampia panssarivaunuja vastaan ja se vedettiin pois rintamakäytöstä, kun saatiin parempia panssarivaunuja. Sitä käytettiin myöhemmin Balkanilla partisaaneja vastaan.


title: Panzerjäger I

text: Itärintamalla vaunulta otettiin tykki pois ja alustaa käytettiin erilaisiin kuljetuksiin. Pieni määrä oli käytössä vuonna 1944. 132 vaunua rakennettiin.


title: Pohjois-Pohjanmaan sairaanhoitopiiri

text: Pohjois-Pohjanmaan sairaanhoitopiiri on kuntayhtymä, jonka muodostavat Pohjois-Pohjanmaan maakunnan kunnat lukuun ottamatta Keski-Pohjanmaan sairaanhoitopiiriin vuoden 2013 alussa siirtynyttä Reisjärveä. Sairaanhoitopiirin tehtävänä on tarjota jäsenkuntiensa asukkaille erikoissairaanhoidon palveluja. Pohjois-Pohjanmaan sairaanhoitopiirin lisäksi Oulun yliopistollisen sairaalan (OYS) erityisvastuualueeseen kuuluvat Kainuun sairaanhoitopiiri, Länsi-Pohjan sairaanhoitopiiri, Keski-Pohjanmaan sairaanhoitopiiri ja Lapin sairaanhoitopiiri. Erityisvastuualueellaan OYS antaa erityisosaamista vaativaa hoitoa.


title: Anja Koski-Jännes

text: Anja Marja-Liisa Koski-Jännes (o.s. Koski; s. 16. joulukuuta 1944 Helsingin mlk) on sosiaalipsykologian professori emerita. Hän oli myös Tampereen yliopiston sosiologian ja sosiaalipsykologian laitoksen johtaja vuoteen 2007 saakka, jolloin johtajana jatkoi professori Matti Alestalo.


title: Anja Koski-Jännes

text: Anja Koski-Jännes on paneutunut erityisesti riippuvuuden aihepiiriin. Hän on kirjoittanut artikkeleita kansainvälisiin ja suomalaisiin julkaisuihin ja tehnyt tutkimustyötä vuodesta 1980 lähtien. Koski-Jänneksen tutkimusalat ovat addiktiivinen käyttäytyminen, toipuminen, hoitoprosessit ja tuloksellisuus, sosiaalisen tuen tutkimus sekä narratiivitutkimus.


title: Anja Koski-Jännes

text: Koski-Jännes on toiminut valvojana tai opponenttina seitsemässätoista filosofian tohtorin ja lisensiaatin väitöksessä, vertaisarvioinut alan julkaisuja ja antanut opetusta ja luennoinut tutkimusalallaan sekä Suomessa että ulkomailla. Hän on myös antanut haastatteluja radio- ja TV-ohjelmissa sekä opetusvideoilla. Hän on myös toiminut Suomen Akatemian asiantuntijatehtävissä.


title: Jam Master Jay

text: Jam Master Jay (oik. Jason William Mizell 21. tammikuuta 1965 – 30. lokakuuta 2002) oli yksi Run–D.M.C.:n jäsenistä. Hän toimi yhtyeessä DJ:nä.


title: Jam Master Jay

text: Mizell syntyi Brooklynissä Yhdysvalloissa ja hänen perheensä muutti Queensiin, kun Mizell oli 10-vuotias. Hän soitti bassoa ja rumpuja monissa autotalliyhtyeissä. Mizell perusti Scratch DJ Academyn Manhattanissa. Vuonna 1989 Jam Master Jay perusti Jam Master Jay Recordsin. Hän hankki lukuisia artisteja Jam Master Jay Recordsiin. 1990-luvulla Mizell joutui vakavaan auto-onnettomuuteen ja häntä myös ammuttiin, mutta hän selvisi. Hänellä ei ole yhtään omaa albumia. Hän myös auttoi 50 Centin musiikkiuran alkuun.


title: Jam Master Jay

text: Mizelliä ammuttiin 30. lokakuuta 2002 Merrick Boulevard -levytysstudiolla Queensissä, New Yorkissa. Hän kuoli saamiinsa vammoihin välittömästi. Mizell on haudattu Ferncliffin hautausmaalle Hartsdaleen, New Yorkiin.


title: Suuri luokkakokous

text: Suuri luokkakokous on vuonna 2000 MTV3:lla lähetetty suomalainen viihdeohjelma. Ohjelma perustui tanskalaiseen formaattiin.